text:
Imana yacu ni inyembaraga!
“Farawo abwira Yosefu ati : ‘Jye Farawo ndahiriye ko nta wuzunamura ukuboko, nta wuzashingura ikirenge, mu gihugu cya Egiputa cyose utabyemeye.”(Itangiriro 41:44)
Mbega Imana ikomeye! Yosefu wagurishijwe na bene se,ubu ari mu nzu y’imbohe. Farawo arota inzozi abura uwazimusobanurira (Itangiriro 41:1-7). Umuhereza wa vino mukuru abwiye Farawo ko hari umuhungu w’umugurano ubasha gusobanura inzozi(Itangiriro 41:9-13).
“Nguhaye gutwara urugo rwanjye kandi abantu banjye bose bazumvire icyo utegetse, ku ntebe yanjye y’ubwami yonyine nzagusumba.”(itangiriro 41:40) Aya ni amagambo yavuzwe na Farawo abwira Yosefu. Yosefu akuwe muri gereza kubwo gusobanura inzozi z’umwami(Itangiriro 41:25-36).Abaye umutware ukomeye kwa Farawo. Mbega ukuboko kw’Imana ukuntu kuvana umuntu ahakomeye! Farawo abwira Yosefu ati “Dore nkweguriye igihugu cya Egiputa cyose”( Itangiriro 41:41 ) . Yosefu ahawe ubutware. Inzira z’Imana ntizirondoreka. Birashoboka uyu munsi uruhijwe nk’uko Yosefu yari ameze muri gereza; ariko humura kuko Imana izi ibyo yibwira kutugirira kandi ni ibyiza gusa.
Mu gitabo cy’Itangiriro igice cya 42 guhera kumurongo wa 6 hatubwira uburyo Yosefu ; wari umutware w’igihugu cya Egiputa ari we wahahishaga abo muri icyo gihugu bose ; ubwo inzara yari nyinshi mu bihugu byose. Bene se baza guhaha bamwikubita imbere bubamye. Yosefu arabamenya ariko bo ntibamumenya.
Mbega isomo rikomeye riri aha hantu! Yosefu umutware muri Egiputa abonye bene se bamugurishije. Abafiteho ububasha mu gihugu abereye umutware; kandi ashoboye no kubihoreraho ariko abagiriye impuhwe. Mbega umuntu urimo umwuka w’Imana wo kubabarira abamuhemukiye! Imana ni inyembabazi nyinshi kandi natwe idusaba kubabarira muri byose. Yosefu ni urugero rwiza rw’umuntu ubabarira.
Imana yacu ni inyembaraga narayitinye! Ibigeragezo byose Yosefu yanyuzemo mu buzima bwe ; Imana yari iri kumutegura kuzaba umutware mwiza uzagirira umumaro abo mu muryango we n’igihugu cye mu gihe cy’inzara ikomeye. Birashoboka ko iyo ataza kwangwa na bene se ngo bamugurishe, ndetse anyure no mu nzu y’imbohe; atari kuba umutware wa Egiputa . Birashoboka kandi ko ubwo yari muri uru rusobe rw’ibigeragezo; yibazaga niba Imana itamwirengagije. Nyamara iri ryari ishuri rikomeye Imana yari imwohereje kwigamo ryari kumutegurira kuzavamo umuntu ukomeye wari kuzagirira umumaro ubwoko bw’Imana .
Imana yacu ni inyembaraga ibasha guhindura ibigeragezo bikaba ibisubizo.
Imana idushoboze kwishimira ubuzima tubayemo kuko aribwo budutegura kuba abo tuzababo ejo.
Murakoze!
Theogene TUYISHIMIRE @ agakiza.org


c: text/html

text:
Uburyo 7 Satani akoresha ngo asenye Itorero - Ron Edmondson
Sindi umupasoteri uhora yitegereza Satani waneshejwe ngo ndebe ibitagenda neza, ahubwo nitegereza Yesu kandi nkashishikariza abandi kumukurikira. Ariko nzi rwose ko Satani akunda gusenya... itorero cyangwa akagerageza. Ikigaragara ni uko Satani adashobora byose, kandi itorero ry’Imana rirarinzwe. amarembo y’ikuzimu ntazarishobora, ariko Satani akunda rwose gusenya umurimo itorero ry’Imana rikora.
Dore uburyo 7 Satani agerageza gukoresha ngo asenye itorero:
1. Amakimbirane mu itorero
Satani akunda gushwanisha Abakristo binyuze mu Manama, cyangwa bahurira hanze bakaryana. Akunda kubona Abakristo bapfa ibintu bidafite umumaro nk’amabara ya decoration mu rusengero, kongera umubare w’amateraniro n’ibindi. Ibyo nta cyo biba bimubwiye, apfa kubona aho yinjirira gusa agahita akongeza umuriro.
2. Kwishyira hejuru
Satani akunda gukongeza umuntu witanga mu rusengero, umuyobozi cyangwa pasiteri akamuteza ubwibone. Akora ku buryo yumvisha uwo muntu ko atagikenewe, ko nta we uha agaciro ibyo akora, ko atura menshi… Satani aba ageze ku ntego ye.
3. Ibihuha
Satani ni isoko y’ibihuha. Akunda kubiba imbuto nto y’inkuru ishyushye, akavuga umuntu umwe mu itorero cyangwa hafi aho, rimwe na rimwe akaba ari pasiteri cyangwa umuyobozi... kandi akabikunda cyane iyo inyo nkuru yamamaye hose mu itorero cyangwa mu muryango mugari. Ibyo kandi birakura bigakabya kurusha ukuri kwabyo. satani akunda ibyo cyane!
4. Agahuge
Satani akunda guhuza Abakristo ngo batajya gusenga, akabaremera akazi kenshi k’imburamumaro mu bwami bw’Imana!
5. Ibinyoma
Satani agerageza kubiba ibyo twakwita ukuri gucagase, akicara hariya akogeza umubiri wa Kristo utangiye kwicamo ibice kubera icyo kinyoma yabibye. birumvikana, twese tuzi ikinyoma icyo ari cyo ariko Satani ni inyaryenge cyane ku buryo abigisha b’ibinyoma bakorera mu ibanga no mu mayoberane!
6. Gukoza isoni
Satani akunda ibinyamakuru birimo inkuru nziza, ziryoshye kandi zinenga. Akunda kandi gusenya itorero no kurigabanyamo ibice akoresheje bene izi nkuru. Bene iyi nkuru iramutse isenye umuhamagaro w’umuntu cyangwa umurimo akorera Imana, Satani na byo arabikunda cyane.
7. Gusenya ingo n’imiryango
Satani akunda gusenya ubusabane bwose, ariko na none akinjira mu ngo z’abayobozi b’imena ndetse akagera no mu rwa Pasiteri. akunda guhindura abana ibirara, agakora ku buryo imiryango irwanira mu itorero ndetse amatorero agahangana. Satani azi yuko aramutse asenye umuryango umwe aba yototera itorero ryose!
Ariko Imana ishimwe, haracyariho inkuru nziza!
“Bana bato, muri ab’Imana kandi mwarabanesheje kuko Uri muri mwe aruta uri mu b’isi” 1 Yohana 4:4

robotstxt: allowed

filter: keep


text:
Umubare w’abitabira gahunda yo kuboneza urubyaro wariyongereye mu Karere ka Nyaruguru, ibi bikaba byaragizwemo uruhare n’abajyanama b’ubuzima.
Abajyanama b’ubuzima 329 ni bo bifashishijwe muri iki gikorwa cyatumye umubare w’abagore baboneje urubyaro mu Karere ka Nyaruguru bava ku kigero cya 25% kariho muri 2011-2012, bagera kuri 60% mu mwaka wa 2014 ushyira uwa 2015.
Abo bajyanama b’ubuzima bifashishwa muri icyo gikorwa bakaba ari abatsinze ikizami suzumamikorere, cyakoreshejwe n’abakozi bo mu bigo nderabuzima byo muri ako Karere ku bufatanye na Minisiteri y’Ubuzima.
Nk’uko bitangazwa n’ushinzwe ubuzima muri Nyaruguru, Karemera Athanase avuga ko mbere y’uko abajyanama b’ubuzima bahabwa izo nshingano, abagore baboneje urubyaro bari ibihumbi 28 nyuma barazamuka bagera ku bihumbi 35 hafi 36.
Avuga ko abagore bose bari mu Karere ka Nyaruguru ari 59.893, ababoneje urubyaro bakaba bihariye 60%.
Karemera ati "Runyombyi niwo Murenge ufite abagore benshi bitabira gahunda yo kuboneza urubyaro kurusha abandi kuko ubu yihariye 3% by’abagore bose baruboneje.”
Abagore baboneje urubyaro mu Karere ka Nyaruguru ngo bakoresha uburyo butandukanye, ubw’igihe kigufi n’igihe kirekire.
Mukaruziga Marthe, ni umwe mu bagore bo mu Murenge wa Kibeho baboneje urubyaro, yatangarije ikinyamakuru Izuba Rirashe ko, uyu mwaka batangiye ari uwa gatatu abajyanama babafasha muri gahunda zo kuboneza urubyaro kandi babona bigenda neza.
Ati "Ntitukiruha tujya ku kigo ndera buzima keretse abashaka gukoresha uburyo bw’igihe kirekire, naho ab’igihe kigufi dufatira imiti ku bajyanama b’ubuzima, ni nayo mpamvu ubwitabire bwazamutse.”
N’ubwo Akarere ka Nyaruguru gafite abajyanama b’ubuzima bafasha abaturage kuboneza urubyaro ngo hari n’imidugudu itabafite, bigakorwa n’abo mu yindi Midugudu kuko abaho batsinzwe isuzumamikorere ryavuzwe haruguru.


text:
Gitega:Ubujura bukomeje gutuma abenshi barara rubunda
Mu gihe dusoza umwaka wa 2012 twinjira mu wa 2013, bamwe mu bacuruzi batuye Akagari ka Kinyange Umurenge wa Gitega, baratangaza ko abajura bakomeje kubaraza ku nkeke bibasira amaduka yabo.
Umwe muri aba baturage utuye umudugudu w‘Ubwiza ariko utashatse kwivuga amazina ye, yatangarije IGIHE agira ati “Mu ijoro rya tariki ya 29 uku kwezi, abajura baje iwanjye mu iduka, baca ingufuri z’urugi ariko ku bwamahirwe, mbyumva vuba aho nahise ntabaza abashinzwe umutekano”.
Nubwo yanze kwibwira (...)
Mu gihe dusoza umwaka wa 2012 twinjira mu wa 2013, bamwe mu bacuruzi batuye Akagari ka Kinyange Umurenge wa Gitega, baratangaza ko abajura bakomeje kubaraza ku nkeke bibasira amaduka yabo.
Umwe muri aba baturage utuye umudugudu w‘Ubwiza ariko utashatse kwivuga amazina ye, yatangarije IGIHE agira ati “Mu ijoro rya tariki ya 29 uku kwezi, abajura baje iwanjye mu iduka, baca ingufuri z’urugi ariko ku bwamahirwe, mbyumva vuba aho nahise ntabaza abashinzwe umutekano”.
Nubwo yanze kwibwira itangazamakuru amazina ye, Umuyobozi w’Umudugududu w’Ubwiza ari naho ibi bibazo birimo kuboneka, yadutangarije ko ubu bujura buhari koko ariko akomeza avuga ko ngo bafite ingamba z’uko bagiye gukaza amarondo, kandi ngo biteguye kugafa aba bajura vuba.
Nubwo ariko avuga ibi, aba baturage bose icyo bahurizaho ni uko ibi bibazo by’ubujura muri aka gace bimaze iminsi, mu gihe nyamara ngo buri kwezi basabwa amafaranga yo gucunga umutekano wabo n’ibyabo.
Igikomeje gutera ubwoba aba baturage, ngo ni aho usanga aba bajura baza bitwaje ibyuma, bityo bakaba bikanga ko hashobora kuzagira uhohoterwa.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Uko imyaka iza indi igataha niko abantu barushaho guharanira icyubahiro,gukuzwa ndetse no gutinywa,nyamara tubona ko Imana yateganyije uko umuntu akwiye guca bugufi Ikaba ariyo imugenera icyubahiro kimukwiriye.
Umuti ni umwe,kugirango wirinde kuba uwo kunezeza abantu gusa ukeneye kwemera kuyoborwa na Mwuka wera mu byo ukora byose,nk’umwizera nyakuri Mwuka wera uba muri wowe yifuza kuba umugenga wa byose ukora,akenera ko yagira uruhare mu mugambo uvuga,mu butunzi bwawe,akazi ukora,inzu utuyemo ndetse nibyo ukorera abandi.
Niba ushaka gutera iyo ntambwe ukwiye gukunda ibivugwa mu rwandiko Pawulo intumwa yandikiye Abaroma 7:6, bibiliya iravuga iti ”Ariko noneho ntitugitwarwa n’amategeko, kuko twapfuye ku mategeko yari atuboshye. Ni cyo gituma turi imbata mu bubata bushya bw’Umwuka, butari bwa bundi bwa kera bw’inyuguti." Itegeko uko byagenda kose uba ugomba kuryubaha akenshi usanga iyo uboshywe n’amategeko witegure ko uzahora mu buzima bwo kunezeza abanta aho kunezeza Imana,Yesu yaje aje no gukuraho ububata bw’amategeko ahubwo ashaka ko tuyoborwa na Mwuka wera muri byose.
Hari impamvu zitandukanye abantu usanga bakora ibintu bagamije kunezeza abandi cyangwa se kwiyerekana,usanga hari ababikora bitewe nuko bafite ubwoba bw’uko bagaragara babaye batabikoze ,gushaka kwemerwa mu bandi cyangwa se inyungu baba babifitemo ariko ibi ntibyakabaye impamvu yo kugira icyo wakora igihe cyose wumva ko intego atari ukunezeza Imana. Ukeneye kuyoborwa n’Umwuka wera mu ku gira urukundo,ubugwaneza ndetse n’ingeso nziza,ibi bizaguha amahoro yuzuye.
Dukwiye guhora twibuka ko ikintu cyose dukora,dukwiye kugikora kubw’umwami,niba ari ugufasha;ubikore kubw’umwami,niba ari ugusura abandi ubikore kubw’umwami, byose ubikore kubw’umwami. Ndatekereza ko ntahantu na hamwe havuga ko ukwiye kubikora kubwa kanaka ahubwo uhamagarirwa gukora byose byiza kubwo guharanira kunezeza Imana. Bizakuzanira umunezero n’amahoro mu buzima bwawe bwose.
Abantu ibyo bagutekerezaho bitandukanye cyane n’ibyo Imana igutekerezaho kandi icyo Imana igutekerezaho nicyo kingenzi kuko igihe ukeneye imbaraga niyo iziguha mu gihe cyose wifuza kuyinezeza niyo mpamvu mukwiye kugenda nk’uko bikwiriye ab’Umwami wacu, mumunezeze muri byose, mwere imbuto z’imirimo myiza yose kandi mwunguke kumenya Imana(Abakolosayi 1:10).


text:
Abantu benshi bumva ibijyanye n’amategeko 10 y’Imana, ariko ababassha kubisobanura ni bake. Usanga ahantu hamwe na hamwe bayavuga uko bishakiye, abandi bayatesha agaciro. Bamwe bavuga ko yarangiranye n’isezerano rya kera, abandi bakavuga ko agifite akamaro nk’ako yari afite icyo gihe. Mbese kuri ubu aya mategeko afite akahe gaciro?
Ntakintu kiza nko kugira umuhate wo gusobanukirwa iby’Imana. Ni umugisha ukomeye.Yesu yadusezeraniye ikintu gikomeye cyane. Yagize ati ‘Musabe muzahabwa, mushake muzabona, mukomange ku rugi muzakingurirwa, (Luka 11:9).
Amategeko yimana aboneka ahantu habiri h’ingenzi muri Bibiliya: Kuva 20 no mu Gutekeka kwa2; 5. (Ubusanzwe Bibiliya ni ikusanyirizo ry’ibitabo. Bimwe ni birebire, ibindi ni bigufi, Byose byanditswe abanditsi babyo bayobowe n’Umwuka w’Imana mu myaka myinshi ishize.Uzasanga igitabo cyo Kuva n’icyo Gutegeka kwa2 hafi mu ntangiriro za Bibiliya, mu cyo twita isezerano rya Kera.) Amategeko y’Imana yahawe abantu bayo kugira ngo bamenye uko bakwiye kubaho n’uko bakwiye kuyumvira, kandi aracyafite agaciro kayo.
Gusa amategeko y’Imana ntatubwira uko dukwiye kubaho gusa, ahubwo anatwibutsa uburyo twahemukiye Imana n’uburyo tuyihemukira buri gihe. Atwereka aho ikosa riri kugirango turikureho. Ntamuntu n’umwe wigeze kubahiriza amategeko yose uko bikwiye kandi ntanuzigera abishobora kiretse Yesu gusa wabishoboye, ubwo yari mu isi. Kamere yacu ni ukugoma gusa, kandi uko twagerageza gukora kose ntacyo twakwigezaho ku butungane bw’Imana, kuko amategeko agaragaza imico yayo.
Iyi niyo mpamvu dukeneye Yesu Kristo, kuko yavuye mu Ijuru kubera impamvu imwe gusa: Kugira ubwiyunge bwacu n’Imana bushoboke. Ushobora gutangira urugendo rwawe wakira Umwami Yesu uyu munsi kandi ugambirire kuzakomeza kugendana nawe iminsi yose y’ubuzima bwawe. Ibi bizakubashisha kumvira no gukomeza amategeko y’Imana utafite umutima ugucira urubanza. Reka intego yawe ibe iyo kugenda na Yesu umunsi ku wundi.
Fata umwanzuro wo kwihana umaramaje, kuko nutabikora uzagerwaho n’ingaruka z’abatumvira Imana, arizo kurimbuka kw’iteka. Amategeko y’Imana hari ibyo agutungira agatoki umunsi kuwundi, ni ukugira ngo ubikureho wakire Umwami Yesu. Vuga nka Yobu uti “Ibicumuro byanjye n’ibyaha byanjye ni bingahe? Umenyeshe igicumuro cyanjye n’icyaha cyanjye.” Yobu 13:23


text:
Iyo uganiriye na bantu bakubwira ko mu bintu banga cyane ari agasuzuguro. Ariko njyewe ntekereza ko harimo n’abapfa kuvuga ko bakanga batazi impamvu. Abataramenye Imana kwanga agasuzuguro kwabo bishingiye kubwibone no kwirata ariko abazi Imana, banga agasuzuguro bishingiye kukumenya agaciro bafite muri Kristo Yesu.
Iyo umaze kwisobanukirwa uwo uriwe muri Yesu Kristo biguha imbaraga zo kumenya ko uri umuntu ukomeye, tekereza nawe ukuntu wabujije amahoro ubwami bw’ijuru igihe wari kuzacibwaho iteka iyo hatagira ugucungura. Agaciro kawe n’abamarayika bakamenye ubwo ijuru ryateranaga ngo rirebe uko wacungurwa.
Byemejwe ryari ko uri uwagaciro? Ubwo Yesu Kristo yemeraga kuza kugucungura nyuma yuko hari habuze uza mu isi ngo agucungure, byahise bigaragaza ko Imana yari ihangayikishijwe n’ubugingo bwawe, yemera gutanga umwana wayo ngo aze mu isi agukize.
None se niba ufite agaciro kangana gutyo urumva ukwiye gusugurwa? Ntibikabeho! Hariho abo mperutse kuganira nabo bambwira ko bahisemo gusuzugurwa ndetse banahitamo no kwirinda ibyatuma bagaragara ko bafite agaciro ngo na Yesu yarasuzuguwe, ariko se koko nibyo? Ntekereza ko hano harimo kudasobanukirwa ibijyanye no kwicisha bugufi no kuba insuzugurwa.
Icyatumye Yesu asa nabyo byombi nuko yari azi ko hari abantu bazaba basuzuguritse cyane ku buryo bari kugira ngo Yesu ntiyabacunguye, maze ahitamo kwisanisha nabo. Guca bugufi ntibivuze gusuzugurwa kandi agaciro ufite kagaragarira mu ngeso zawe. Niba ufite ingeso nziza, ukora ibyo gukiranuka kandi wera imbuto nziza, nta mpamvu ni mwe yatuma usuzugurwa kuko uri umuntu ukomeye.


text:
Urubuga Agakiza.org: Kwigisha iyobokamana kuri internet
Uko ikoranabuhanga rigenda rirushaho gutera imbere ni ko n’urubyiruko rurushaho kuryirohamo ndetse bamwe banarikoreshanabi. Mu rwego rwo guhangana n’izo ngaruka, ku wa 30 Ukuboza hazashyirwa ku mugaragro urubuga ruzafasha abakiri bato n’abakuze kwiga ijambo ry’Imana, gusengerwa n’ibindi bijyanye n’iyobokamana.
Pasitori Habyarimana Désiré wagize uruhare rukomeye mu ishingwa ry’urubuga Agakiza.org, atangaza ko urubuga rutaje gukora ubucuruzi ahubwo hari byinshi ruzafasha abantu mu gukurikira ijambo (...)
Uko ikoranabuhanga rigenda rirushaho gutera imbere ni ko n’urubyiruko rurushaho kuryirohamo ndetse bamwe banarikoreshanabi. Mu rwego rwo guhangana n’izo ngaruka, ku wa 30 Ukuboza hazashyirwa ku mugaragro urubuga ruzafasha abakiri bato n’abakuze kwiga ijambo ry’Imana, gusengerwa n’ibindi bijyanye n’iyobokamana.
Pasitori Habyarimana Désiré wagize uruhare rukomeye mu ishingwa ry’urubuga Agakiza.org, atangaza ko urubuga rutaje gukora ubucuruzi ahubwo hari byinshi ruzafasha abantu mu gukurikira ijambo ry’Imana. Yagize ati “Urubyiruko rurimo rurangizwa n’ibiri hanze aha, kandi hari ubuhamya n’ibyiza bikorwa biri mu gihugu mu bijyanye n’iyobokamana bishobora gufasha abantu ariko ntibibashe gutangazwa. Tugiye rero gufasha abantu mu iyobokamana dukoresheje internet.”
Akomeza avuga ko mu gihe urubyiruko rwajyaga rujya mu nzu zicuruza internet (cyber-café) rukamara umwanya rureba amafilimi y’urukozasoni n’ibindi bitabubaka, noneho bazajya babona ibibubaka mu buryo bw’umwuka n’ijambo ry’Imana muri rusange.
Urubuga Agakiza.org rufite agashya k’uko ubinyujije mu gace kitwa icyumba cy’amasengesho, ushobora gutangiraho icyifuzo ufite, abakozi b’Imana batandukanye bakagisengera ukazasubizwa.
Mu birori byo kumurika uru rubuga bizatangizwa igiterane kiratangira kuri uyu wa Gatandatu tariki 29 Ukuboza 2012, urubuga rushyirwe ku mugaragaro ku cyumweru tariki 30 Ukuboza, ibi byose bizabera ku rusengero rwa ADEPR Kicukiro, bizanitabirwa n’abaririmbyi n’abapasitori batandukanye.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Agaciro ko kugira umuryango mwiza (urugo)
Yaba isi, itorero ndetse n’igihugu, umusingi wabyo byose ni umuryango (urugo). Imana niyo yatangije umushinga wo kubaho kwawo. Ibi byahereye muri Edeni Imana imaze kurema Adamu, yarangiza ikabona ko atari byiza ko aba wenyine ikamuremera umufasha umukwiye ari we Eve. Itangiriro 2:18
Wenda dutekereze gato ku buzima bw’umuryango mu rugo, iri niryo pfundo ry’ibindi bintu byose. Ubundi urugo rwagombye kuba uburuhukiro bw’abantu baruhijwe n’ibintu bitandukanye. Umuntu avuye ku kazi n’umunaniro n’ibibazo by’akazi bitandukanye, isi yamukandamije kubera imiruho yayo, umuntu akaba aruhukira mu rugo.
Mu bintu bibabaje ni uguhura n’ibirushya umutima umunsi wose aho wiriwe, wagera no mu rugo ukahasanga ibibiruta.
Iyo igihugu kigize imiryango mibi kigira abaturage babi, kimwe n’itorero iyo rifite abakristo bafite ingo mbi, naryo riba rifite abakristo babi, mbese barwaye. Ni ukuvuga ko nta kizere cy’ejo hazaza riba rifite.
Impamvu ni uko akenshi icyo umuntu azaba cyo, inzozi ze, n’uko azamera ibyinshi abivoma ku isoko yitwa umuryango, kuko niho ahera mbere yo kujya mu itorero ndetse no mu gihugu.
Hari abantu benshi baba mu ngaruka z’ibyo babonye iwabo mu rugo. Umwana w’umuhungu ashobora gukura areba ibibera iwabo akazinukwa urugo, umukobwa yareba ibiba iwabo akazinukwa abagabo.
Nta gihugu cyakora ibyo imiryango yagakoze, uburezi baguha ntibwagira umumaro iyo nta burere wahawe n’aho wakuriye. Igihugu cyangwa itorero ntabwo bisimbura umuryango ahubwo biza byunganira ibyo basanze.
Iyo imiryango irera ibirara, igihugu kigwiza abajura, abasambanyi, abanywa ibiyobyabwenge, n’ibindi bibi byinshi.
Umuryango w’abana b’Imana nawo ubyara abana b’Imana. Ababyeyi bafite ingeso nziza bigishijwe gukunda itorero n’igihugu batanga uburere bwiza ku bana babo kuko umuntu atanga icyo afite. Ibitandukanye n’ibi ni bimwe twita ko bidasanzwe cyangwa se irengayobora.
Ababa mu mitwe y’iterabwoba ntabwo batwara abana bo mu itorero, bajya mu mihanda n’ahandi nk’aho.
Urebye neza wasanga bigoye ko itorero rikiza ubugingo bw’umuntu ufite umuryango mubi. Icyakora ryakwereka inzira rikanakubera ishuri rirera iby’ubugingo, ariko iyo ufite umuryango mubi urataha ukibera umwe wa kera, bikagukamukamo.
Iyo uvuye mu rusengero uhembutse mu buryo bw’umwuka wagera mu rugo bagasengera ibyo kurya, mukaza gusengera kuryama, bitandukanye nugerayo akahasanga ibitutsi n’umushiha. Wenda niyo mpamvu bakunda kuvuga ko urugo rwiza ari nk’ijuru rito.
Niba uva mu rusengero ugasanga no murugo habaho akanya ko gusenga birushaho gufasha ubugingo bwawe.
Iyi niyo mpamvu ikomeye ikwiye gutuma umuntu asengera umuryango kurusha ibindi bintu byose. Nubwo ntawe uhitamo aho azavukira, ariko byashoboka kuragiza Imana uwo wavukiyemo cyangwa se uwo uzashinga ubifashijwemo n’Imana.


text:
IOWD ni umuryango w’abakorerabushake bafite itsinda ry’Abaganga baza mu Rwanda gatatu mu mwaka kuvura abagore bafite indwara yo kujojoba (Fistule) ku buntu, bakaba baje ku nshuro ya 20 ku bitaro bya Kibagabaga.
Muri birori byo kwishimira ko abagore 604 bavuwe iyo ndwara n’iryo tsinda kuva mu mwaka wa 2011, ibyo bitaro byahawe ibikoresho byifashishwa mu buvuzi bifite agaciro ka miliyoni 16 z’Amafaranga y’u Rwanda, nk’uko The New Times yabyanditse.
Umunyamabanga wa Leta muri Minisiteri y’Ubuzima, Patrick Ndimubanzi yavuze ko indwara ya Fistule ikwiye guhagarikwa kuko ngo igira ingaruka mbi ku bagore.
Yagize ati “ Tuzi neza twese ko Fistule ari indwara ikunze gufata abagore mu gihe cyo kubyara kandi ikabagiraho ingaruka ku mubiri, ikanabaca mu bandi. Abagore bayirwaye bakunze kwiyumvaho igisuzuguriro, kutegera aho abandi bari, ndetse ntibabashe kugira uruhare mu bikorwa byo muri Sosiyete, bikabatera kubaho mu buzima batifuza.”
Ndimubanzi yavuze ko hari ingamba mu kongera imbaraga mu bikorwa by’Ubuvuzi, zirimo guha amahugurwa abaganga bakagira inararibonye mu kubyaza, hakanakazwa ingamba zo kuboneza imbyaro.
Ati “ Ni ngombwa ko hubakwa ubushobozi, tukagira itsinda ry’abantu bashobora kuvura ababa bahuye n’icyo kibazo. Ni byiza ko hahugurwa abaganga bashobora kurinda ubuzima bw’abantu. Ni ngombwa kandi ko mu minsi mike iri imbere twe nk’igihugu, tuzaba dufite ubushobozi bwo kvura abantu bafite iyi ndwara”.
Umuyobozi Mukuru wa IOWD, Barbara Margolies, yishimiye ko nyuma y’igihe kinini abagore bababara, ubu bari mu buzima busanzwe, ashimira itsinda rye ryakoze icyo gikorwa.
Yagize ati “ Aba bagore bari bamaze imyaka myinshi bababazwa n’ubu burwayi, uyu munsi bishimiye ko bagarukanye agaciro kabo, ubu bashobora kujya ku masoko, bashobora kwicarana n’imiryango yabo kuko ni bazima, barakomeye kandi barishimye.”
Yongeyeho ati “ Dushimiye ibitaro bya Kibagabaga kuko iyo bitatwakira ntituba twarabashije kukora iyi gahunda, iyo tudafashwa n’abaganga b’Abanyarwanda dukoranye imyaka igera kuri itandatu n’igice, ntituba twarashoboye kubigeraho."
Alexia Mukabalisa, umugore waturutse mu Ntara y’Amajyepfo yavuze ko yari agiye kwiyahura abitewe no kubabazwa n’iyo ndwara ariko aza gukira abikesha IOWD.
Ati “ Mfite abana babiri, nari maranye ubu burwayi imyaka icyenda, sinari mfite icyizere cy’ubuzima kuko nta muntu n’umwe wifuzaga kuza hafi yanjye; ubu ubuzima bwarahindutse .”
Fistule ni iki?
Fistule cyangwa kujojoba, ni indwara iterwa n’uko haba habayeho gukomereka mu gice ndangagitsina cy’umugore mu gihe arimo kubyara. Ibyo bigaragara cyane ku bagore batabyarira kwa muganga kandi baba bakeneye kubagwa, bigatuma habaho inzira idasanzwe ihuza uruhago rw’inkari, inzira y’inkari n’inkondo y’umura cyangwa inkondo y’umura n’urura runiri rusohora umusarani.
Bigatuma umugore ahora asohora imyanda twakwita ko iba yayobye kuko inyura mu nkondo y’umura igasohokera mu gitsina nta rutangira.


text:
dim.
07
août
2011
ISOMO RYA MBERE
Igitabo cya mbere cy’Abami (1 Bami 19, 9a.11-13a)
Umuhanuzi Eliya ageze i Horebu ku musozi w’Imana, 9ayinjira mu buvumo araharara. 11Uhoraho aramubwira ati «Sohoka maze uhagarare ku musozi imbere y’Uhoraho ; dore Uhoraho araje.» Ako kanya haza inkubi y’umuyaga usatagura imisozi kandi umenagura amabuye imbere y’Uhoraho, ariko Uhoraho ntiyari muri uwo muyaga. Nyuma y’umuyaga haba umutingito w’isi, ariko Uhoraho ntiyari awurimo. 12Nyuma y’umutingito w’isi haza umuriro, ariko Uhoraho ntiyari awurimo. Noneho nyuma y’umuriro haza akayaga gahuhera. 13aEliya akumvise yipfuka igishura cye mu maso, maze arasohoka ahagarara ku muryango w’ubuvumo.
ZABURI (Zab 85 (84), 9ab-10, 11-12, 13-14)
Inyik/ Uhoraho, twereke impuhwe zawe,
kandi uduhe agakiza kawe.
Ndashaka kumva icyo Uhoraho Imana avuze;
aravuga iby’amahoro y’umuryango we n’abayoboke be.
Koko ubuvunyi bwe buba hafi y’abamutinya,
kugira ngo ikuzo rye rigume mu gihugu cyacu.
Impuhwe n’ubudahemuka byarahuriranye,
ubutabera n’amahoro birahoberana.
Ubudahemuka buzamera busagambe ku isi,
maze ubutabera bubururukireho buva mu ijuru.
Uhoraho ubwe azabaha ihirwe,
maze isi yacu izarumbuke imbuto.
Ubutabera buzamugenda imbere,
n’intambwe ze zigaragaze inzira.
ISOMO RYA KABIRI
Ibaruwa Mutagatifu Pawulo Intumwa yandikiye Abanyaroma (Rom 9, 1-5)
Bavandimwe, 1ndavuga ukuri muri Kristu rwose simbeshya : icyemezo ndagitangana umutimanama wanjye muri Roho Mutagatifu. 2Mfite agahinda kenshi n’intimba inshengura umutima ubutitsa. 3Koko rero nakwiyifuriza kuba ikivume jyewe ubwanjye ngatandukana na Kristu, nigurana abavandimwe banjye dusangiye ubwoko ku bw’umubiri, 4ari bo Abayisraheli. Ni bo batowe bahabwa ikuzo n’amasezerano, amategeko, imihango n’ubuhanuzi. 5Abasekuruza babo ni bo Kristu akomokaho ku bw’umubiri, We usumba byose, Imana isingizwa iteka ryose. Amen
IBANGONDIRIMBO RIBANZIRIZA IVANJILI (Zab 62 (61), 3; 18 (17),17)
Alleluya Alleluya.
Uhoraho wenyine ni we rutare rwanjye n’agakiza kanjye :
Aho ari mu ijuru arambura ukuboko akamfata,
akankura mu mazi abira.
Alleluya.
IVANJILI
+ Matayo (Mt 14, 22-33)
Muri icyo gihe, Yezu amaze kugaburira imbaga y’abantu mu butayu, 22aherako ategeka abigishwa be kujya mu bwato no kumutanga hakurya, igihe agisezerera rubanda. 23Amaze kubasezerera, azamuka umusozi kugira ngo asengere ahiherereye. Umugoroba ukuba ari wenyine. 24Naho ubwato bwari bugeze kure y’inkombe, buhungabanywa n’imivumba kuko umuyaga wabuturukaga imbere. 25Nuko bujya gucya aza abasanga agenda hejuru y’inyanja. 26Abigishwa babonye agenda hejuru y’inyanja, bakuka umutima bati «Ni Baringa !» Bashya ubwoba ni ko kuvuza induru. 27Ako kanya Yezu arababwira ati «Nimuhumure ni jye ; mwigira ubwoba !» 28Petero ni ko kumusubiza ati «Nyagasani, niba ari wowe tegeka ko ngusanga ngenda ku mazi.» 29Yezu ati «Ngwino.» Nuko Petero ava mu bwato agenda ku mazi asanga Yezu. 30Ariko abonye ko umuyaga uteye inkeke, agira ubwoba atangira kurohama, nuko atera hejuru ati «Nyagasani, nkiza !» 31Ako kanya Yezu arambura ukuboko aramusingira ati «Wa mwemera gato we, ni iki cyatumye ushidlkanya ?» 32Nuko bageze mu bwato, umuyaga urahosha. 33Abari mu bwato bamupfukamira bavuga bati «Koko uri Umwana w’Imana !»


text:
Ikinyomoro ni ikiribwa kidakwiye kwirengagizwa mu mafunguro kuko kigira vitamini C ku rugero rutandukanye bitewe n’ubwoko bwacyo. Ikinyomoro gikize ku munyungugu w’ubutare na Potasiyumu. Gikize kandi kuri vitamini A, B6 na E. Ikinyomoro gikennye ariko ku bitangangufu ariko kikagira uruhare mu kongera amaraso mu mubiri ku bantu bamwe na bamwe bayabuze. Ni ikiribwa kigira uruhare mu kongera porotide, ibinyasukari, ibinyamavuta ndetse na karoli bityo umubiri wukirya ukarushaho kwiyubaka. Tubikesha urubuga rwa internet doctissimo.fr
Imvaho Nshya
Intungamubiri ziboneka mu kinyomoro
Labels: ibinyomoro, imbuto, imirire, ubuzima


text:
Umukobwa uri mu kigero cy’imyaka 25 yatwandikiye agisha inama abasomyi b’urubuga rwacu yagize ikibazo cyo kubengwa(kwangwa) n’abahungu bagiye bakundana kubera kwanga gukorana nabo imibonano mpuzabitsina bitewe n’ukuntu ayitinya cyane.
Yagize ati ” Ndi umukobwa w’imyaka 25 ndacyari isugi sinzi gukora imibonano mpuzabitsina uko bisa. Nkiri nko mu kigero cy’imyaka 16 abakobwa bamwe bajyaga baganira ukuntu gukora imibonano mpuzabitsina bwa mbere bibabaza cyane ku buryo nta kindi wumva ku bwinshi usibye ububabare.
Ibi byaje gutuma ntinya gukora imibonano mpuzabitsina ku buryo bukabije ! umuhungu twakundanye bwa mbere yansabye ko turyamana ndamuhakanira akajya ahora abinyingingira ndamwangira birangira yigendeye kandi numvaga mukunze cyane ku buryo no kutabikora nta kindi natinye cyane uretse ububabare bubamo. N’abandi ni uko byagiye bigenda.
Kuri ubu umusore dukundanye ni uwa gatandatu ndetse ibyanjye nawe bigeze kure , namweretse umuryango uramushima,Ibiganiro by’ukuntu twazakora ubukwe bigeze kure, nta kibazo kiri hagati yanjye nawe numva mukunze bihagije ku buryo ntiteguye kuba nakumva icyadutandukanya. Ikibabaje ni uko nawe yansabye ko turyamana !
Nabuze icyo nakora, ndi gutekereza ko nimuhakanira nawe ashobora kugenda nk’uko abamubanjirije bagiye, gusa ku rundi ruhande nkumva nifitemo intinyi nyinshi yo gukora imibonano mpuzabitsina mungire inama bavandi nabuze icyo nakora pe
Uwineza Vanessa@Rwandapaparazzi.rw
36,650 total views, 50 views today


text:
Bikwiye kumenyekana ko Uwiteka ari we Mana yonyine!
…..Aravuga ati” Uwiteka Mana ya Aburahamu na Isaka na Yakobo uyu munsi bimenyekane ko ariwowe Mana.’’ 1Abami 18:36b
Mu isi habaho ibyo abantu bita imana bakabisenga ndetse bakabiramya, mu bihugu bimwe na bimwe hari naho buri kintu cyose kiba gifite imana yacyo, urugero: imana y’izuba, imana y’imvura, imana itanga urubyaro n’ibindi byinshi, nyamara nubwo izi mana ziriho ntibibuza bene zo guhura n’ibi bibazo.
Hari izigira amaguru zitava aho ziri, izifite amaso zitamenya ibipfa n’ibikira, bifite amatwi ariko ntibyumva uretse nibiri kure yabyo ntibyumva nibibera aho biri, bebe ibi kubyikubita imbere uretse kwikurira akaga k’abasenga ibishushanyo nta kindi.
Hariho Imanna Nyamana, irebera hose icyarimwe, yumva ibyo isabwa n’abana bayo, ikora umuntu wese akamenya ko ari yo yakoze, ntawe bahwanye, iri hejuru y’ibintu byose.
Umunsi umwe umukozi w’Imana Eliya yarabyitegereje abona ukuntu abantu batita ku Mana nyir’ ijuru, Imana yabaremye, Imana irebera hose icyarimwe, abona ukuntu bayisuzugura bagakurikira ibindi bitari Imana agira ifuhe ryinshi.
Arangije atumiza abisirayeli bose ndetse ahamagara n’abahanuzi ba Bayali bageraga kuri 450, arangije asaba ko bashyira ibitambo ku gicaniro hanyuma ko buri wese akabikora ababwirako igitambo umuriro uri buve mu ijuru ugatwikwa Imana ya nyiracyo ariyo iri bube ari yo Mana y’ukuri.
Abahanuzi ba Bayali bumvaga ari ibintu byoroshye nuko barabyemera, Eliya abaha akanya ngo babanze kuko yari yiringiye Imana ye, barabanza, bahamagara imana yabo ngo ize itwike igitambo, barahamagara bararuha biriza umunsi Bayali ntiyakumva bagera naho bikebagura ariko biranga biba iby’ubusa.
Igihe cya Eliya kigeze rero ahamagara abantu bose abasaba kumwegera arangije atunganya igicaniro cy’Uwiteka, ashyiraho igitambo cye ati” Uwiteka Mana ya Aburahamu na Isaka na Yakobo uyu munsi bimenyekane ko ari wowe Mana mu bisirayeli kandi ko ndi umugaragu wawe nkaba nkoze ibyo byose kubw’ijambo ryawe.”
Imana iramwumvira, umuriro wahise umanuka utwika igitambo kirakongoka, abaraho bose batinya Imana bamenya ko nta yindi Mana yo gusenga atari iyo mu ijuru yaremye ijuru n’isi nibiriho byose.
Ibindi byose abantu bakwitirira Imana nta kamaro, ntacyo byageza ku muntu ubyiringira ariko Imana yacu ni Imana Nyamana, irareba, irakora kandi ikabigaragaza kuyiringira ntako bisa.


text:
jeu.
02
août
2012
ISOMO RYA MBERE
Isomo ryo gitabo cy’Umuhanuzi Yeremiya(Yer 28, 1-17)
1Sedekiya umwami wa Yuda amaze kwima, ubwo hari mu kwezi kwa gatanu k’umwaka wa kane, umuhanuzi Hananiya mwene Azuru ukomoka i Gibewoni ambwirira mu Ngoro y’Uhoraho, mu maso y’abaherezabitambo na rubanda bose ati 2“Uhoraho Umugaba w’ingabo, Imana ya Israheli avuze atya : Nciye uburetwa bw’umwami w’i Babiloni ! 3Nihashira imyaka ibiri, uko bukeye nzajya ngarura aha hantu ibikoresho byose by’Ingogo y’Uhoraho, Nebukadinetsari umwami w’i Babiloni yahakuye akabijyana i Babiloni. 4Kandi nzagarura aha hantu Yekoniya mwene Yoyakimu, umwami wa Yuda, hamwe n’abantu ba Yuda bose bajyanywe bunyago i Babiloni, kuko nyine nzaca uburetwa bw’umwami w’i Babiloni. Uwo ni Uhoraho ubivuze !” 5Umuhanuzi Yeremiya asubiriza umuhanuzi Hananiya imbere y’abaherezabitambo n’imbaga yose yari ihagaze mu Ngoro y’Uhoraho, 6amubwira ati “Amen ! Uhoraho nabigenze atyo ! Narangize amagambo uhanuye, maze agarure aha hantu ibikoresho by’Ingoro biri i Babiloni, n’abantu bose bajyanywe bunyago. 7Nyamara ariko tega amatwi iri jambo ngiye kukubwira wowe n’umuryango wose : 8Kuva kera na kare abahanuzi batubanjirije jye nawe, bahanuriye ibihugu byinshi n’ingoma zikomeye, bakabamenyesha intambara, amakuba n’ibyorezo. 9Ariko niba umuhanuzi mu guhanura kwe amenyesheje amahoro, azemerwa ko yoherejwe n’Uhoraho koko igihe ibyo yavuze bizagaragara !” 10Nuko umuhanuzi Hananiya afata za ngeri z’ibiti zari ku ijosi rya Yeremiya arazivuna, 11maze avugira imbere ya rubanda rwose ati “Uhoraho avuze atya : imyaka ibiri nishira, uko bukeye ni ko nzaca uburetwa bwa Nebukadinetsari umwami wa Babiloni, nkabuvana ku ijosi ry’amahanga yose.” Nuko Yeremiya aragenda.
12Umuhanuzi Hananiya amaze kuvuna bya biti byari ku ijosi rya Yeremiya, Uhoraho abwira Yeremiya ati 13“Genda ubwire Hananiya uti ‘Uhoraho avuze atya : Ingeri z’ibiti wazivunnye; none zisimbuze iz’icyuma. 14Koko rero, Uhoraho Umugaba w’ingabo, Imana ya Israheli avuze atya : Ingoyi y’icyuma ni yo nzabohesha amahanga yose, kugira ngo agaragire Nebukadinetsari umwami w’i Babiloni; azamukorera ndetse n’inyamaswa zo mu ishyamba ndazimweguriye !’” 15Umuhanuzi Yeremiya ni ko kubwira Hananiya ati “Hananiya, tega amatwi : Uhoraho ntiyakohereje; ni wowe utuma uyu muryango wiringira ibinyoma. 16Ni yo mpamvu Uhoraho avuze atya : Ngiye kuguca ku isi, uyu mwaka uzapfa kuko watoje imbaga kugomera Uhoraho.” 17Nuko umuhanuzi Hananiya apfa mu kwezi kwa karindwi k’uwo mwaka.
ZABURI (Zab 119 (118), 29.43, 79-80, 95.102)
Inyik/ Mana yanjye, unyigishe ugushaka kwawe.
Urandinde inzira y’ikinyoma,
maze ungirire ubuntu, umpe amategeko yawe.
Ntunkure mu kanwa ijambo ry’ukuri,
kuko niringiye amategeko waciye.
Abagutinya nibangarukire,
bazamenye ibyemezo byawe.
Umutima wanjye nuberwe no gukora icyo ushaka,
bityo sinzakorwa n’ikimwaro.
Abagiranabi barashaka icyankuraho,
jyewe nkomeza guhugukira ibyemezo byawe.
Ntabwo nacishije ukubiri n’amateka waciye,
kuko ari wowe uyantoza.
IBANGONDIRIMBO RIBANZIRIZA IVANJILI (Zab 78 (77), 24)
Alleluya Alleluya.
Imana yagaburige umuryango wayo mu butayu,
ibaha ingano zo mu ijuru.
Alleluya.
IVANJILI
+ Matayo (Mt 14, 13-21)
Muri icyo gihe, 13Yezu amaze kumva iby’urupfu rwa Yohani Batisita, ajya mu bwato agana ahantu h’ubutayu hitaruye ; rubanda rubimenye ruva mu migi rumukurikira ku maguru. 14Amaze kwambuka abona abantu benshi, abagirira impuhwe ; akiza ibimuga byabo. 15Bugorobye, abigishwa be baramwegera bati « Aha hantu ntihatuwe kandi umunsi uciye ikibu ; none sezerera aba bantu bajye mu ngo kwigurira ibyo barya. » 16Ariko Yezu we arababwira ati « Bikwirirwa bajyayo ; nimubahe ibyo kurya mwebwe ubwanyu. » 17Baramusubiza bati « Dufite hano imigati itanu n’amafi abiri gusa. » 18Arababwira ati « Nimubinzanire hano. » 19Amaze gutegeka ko bicaza abantu mu byatsi, afata ya migati itanu na ya mafi abiri, areba ku ijuru ashimira Imana ; hanyuma amanyura ya migati ayiha abigishwa be, na bo bayiha rubanda. 20Bose bararya barahaga. Nuko barundarundira hamwe ibisigaye, byuzura inkangara cumi n’ebyiri ! 21Nyamara abariye bari ibihumbi bitanu, batabariyemo abagore n’abana.


text:
Muri iki gihembwe imvura yaguye itinze bituma abaturage nabo bahinga bakererewe. Bari bafite impungenge ko bashobora kuzabona umusaruro batari biteze, nk’uko bitangazwa na Nyinawabera Esperence ukorera ubuhinzi bw’ibigori mu murenge wa Murambi.
Agira ati “Imvura yabanje kubura aho ibonekeye dutangira guhinga, ubu tugeze igihe cy’isarura ariko twatunguwe no kubona umusaruro utaratubye nkuko twabitecyerezaga, twibwiraga ko ntacyo tuzasarura.”
Icyo aba bahinzi bose bahurizaho, ni uko ku bantu batahise bafatirana imvura ikigwa ngo bahinge vuba bashobora kuzarumbya imyaka yabo cyane cyane ku bahinze ibigori, ariko ngo si benshi.
Umuyobozi w’Akarere ka Gatsibo wungirije ushinzwe ubukungu n’iterambere Manzi Theogene, avuga ko nubwo umusaruro utazaba ari mwiza ugereranyije n’ibihe imvura yabaga yaguye neza ariko bizagabanya inzara.
Ati “Imibare dufite ku musaruro abaturage bagiye kubona, ugaragaza ko umusaruro uzaba uri ku kigeraranyo cya 70%. Icyo dusaba abahinzi ni ukujya bazigamira ejo hazaza mu gihe bejeje, ikindi bakirinda abamamyi babahenda ku myaka yabo.”
Manzi avuga ko nta kibazo abahinzi bazagira cy’aho guhunikira imyaka yabo, kuko ubu mu karere kose bafite ubuhunikro bw’imyaka bugera ku icyenda kandi bwujuje ibyangombwa byose, ku buryo imyaka izahunikwamo izaba ifite umutekano wose.
Mu bice bitandukanye by’Akarere ka Gatsibo abahinzi batangiye ibikorwa by’isarura, aho bahinze imyaka itandukanye irimo ibishyimbo, ibigori, soya na Kawa. Aba bahinzi bakomeje kwishimira ko uyu musaruro ari mwiza n’ubwo bari bakomwe mu nkokora n’izuba.
Bikimara kugaragara ko imvura ishobora kuzaba nkeya muri iki gihe muri aka karere, abahizi bahise batangira gushishikarizwa kwitabaza uburyo bwo kuhira imyaka hifashishijwe amazi yo mu bishanga, kikaba ari kimwe mu byatumye imyaka itangirika cyane.


text:
Sobanukirwa n’ibijyanye no Kubatizwa mu Mwuka umenye n’uko bigenda..
Ariko kubatizwa mu mwuka byo ni iki ?
Kubatizwa mu mwuka ni ukureka uwo mwuka agakorera imirimo muri wowe. Mu gihe ubatizwa n’abapasiteri abantu bagutangira ubuhamya ko bakuzi ho ingeso nziza kandi kera bajyaga baguha izina rya Batisimu kuko uvutse ubwa kabiri.
Umubatizo w’umwuka wera nawo ni nkuko ugenda, Imana ubwayo niyo Ikubatiza mu mwuka wayo, Yesu yamaze kugutangira ubuhamya ko nta cyaha ufite (we ubwe yikoreye ibyaha byacu, ubu nta teka tuzacirwaho).Imana data iguha izina (Uyu munsi ndakubyaye Rom1.5), Ritazwi n’umuntu wese ariko niduhamagara tuzitaba .Hanyuma umwuka wera agakorera imirimo ye muri wowe (Sinkiri uwanjye ngo nigenge).
Ibimenyetso byo kubatizwa mu mwuka wera?
Nkuko babitwigishije ikimenyetso gikuru kigaragara vuba ku muntu wabatijwe mu mwuka wera ni ukuvuga indimi nyinshi z’abamarayika.
Uwo muntu nawe aba yabaye nka Malayika: Nkuko abamalayika bahawe umurimo wo gukorera abantu nawe ni umugaragu w’abandi.Umwuka w’imana amunyuramo kugira ngo akorere abantu: Mu guhanura, mu gusengera abarwayi, mu kwitanga n’ahandi nkuko impano z’umwuka yahawe ziri.Umwuka rero agaba impano ku muntu agezemo.
Nkuko kubatizwa bivuga kwibiza cg kwinika,ni nako uwabatijwe mu mwuka wera aba yibiye mu mwuka, agapfa kuri kamere akazukana ubuzima bw’umwuka wera.
Uwabatijwe mu mwuka wera agira ubushizi bw’amanga bwo guhamya: Kuko umwuka wera aba atuye muri we si we uba ukiriho ahubwo ni umwuka uba muriwe.
Agira kwihanganira ibimugerageza: Kuko umwuka wera ababarana nawe muri byose aramwihanganisha akajya amubwira ati humura ndi kumwe nawe ntacyo uzaba .Niyo mpamvu ashobora kunyura mu bintu bikomeye kandi ukabona we ntabibona arishimye.
Aha nibutse intambara nanyuzemo : Gukubitwa,kwambara ubusa ngasigarana wenda ijipo imwe ,gutukwa,kwimwa ibiryo,n’ibindi nzavuga mu nyandiko zikurikira ariko sinigeraga na rimwe mbona ko ari ikigeragezo sinigeraga nabisengera ahubwo amasengesho yange yose nayerekezaga ku murimo w’Imana ndetse kuko nakundaga ijuru nifuzaga guhishurirwa ibyo mu ijuru.
Njya ntangara rero, iyo abantu birirwa baririmba ibigeragezo ndetse bakanahimba n’indirimbo zabyo (burya utaka aba atarabona).Sinavuga ko nabonye byinshi kubarusha wenda ariko nabarushije mu kwihangana .Ariko si njye njyenyine ahubwo ni abantu bose babatijwe mu mwuka wera kandi bakamwemerera akaguma muri bo.
Umuntu wabatijwe mu mwuka wera mu maso he haracya: nta mushiha agira, ahugurana ubugwaneza.Biblia iratubwira ngo:”Uwiteka yamusize amavuta yo kwishima akurutisha bagenzi be Rom1 :9”.
Hari igihe najyaga mva mu rugo iwacu mfite umubabaro mwinshi ,nkibwira ko ningera mu rusengero ntari buvuge ndi bwicare mu nguni nkereka Imana ko mbabaye ;ariko nagera ku muryango w’urusengero umwuka akambwira ko nta kibazo mfite ,intambara zashize,yesu ni mwiza ,agufiteho umugambi mwiza ,ni iki gitumye wiganyira umwami wawe ntakiriho,mbese amagambo nkayo nkagera mu rusengero ndirimba nsimbagurika nta muntu wigeraga ansomamo umubabaro .
Umuntu wabatijwe mu mwuka wera agira umwete: Yaba ku zuba cyangwa ku mvura, aharanira kurangiza inshingano ze. Muri iki gihe usanga abakirisitu benshi bihana ngo Imana imbabarire intege nke, ikibazo si wowe ahubwo nuko nta kigusunika kiri muri wowe.
Mbese uwabatijwe mu mwuka yakongera gukora icyaha?
Umwuka wera bitandukanye no kwihana ibyaha .Nkuko twabonye ko ari ukwemerera imirimo y’umwuka,uwabatijwe mu mwuka asabwa kudatera agahinda umwuka wera no kumwumvira iteka .Ajya gukora icyaha yamubwiye ,iyo yinangiye aragikora ,kandi iyo akomeje kwinangira umwuka wera arigendera.Icyakora impano yo aba yaramugabiye ntabwo ayimwambura ahubwo ajya amuzaho gusa agakorera abandi ni nayo mpamvu tubona umuntu yaraguye mu byaha runaka kandi akinabirimo umwuka akaba yamuzaho agahanura.
Bane data ndagirango mbakumbuze kubatizwa mu mwuka wera kumurindira muri mwe. Kuko kubatizwa mu mwuka gusa bidahagije kugirango abashe kukugirira umumaro yaguherewe ahubwo ni ngombwa no kumurinda:
Ibikenewe kugirango umwuka wera agume muri wowe
Njye ngereranya n’umwuka n’undi muntu ntekereza ko umuntu agizwe n’ibice bibiri:Umuntu wa kamere n’umuntu w’umwuka kandi niko na bibilia itubwira .nkuko rero Umuntu wa kamere ariwo mubiri ufite ibyo ukeneye ngo ubeho ,n’umuntu w’umwuka nawo urabikeneye:
Umuntu wa kamere: akeneye kurya indyo yuzuye, no kunywa amazi meza, kwisiga amavuta, kwambara neza, kuryama heza no gukora sport.
Umuntu w’umwuka nawe akeneye:
1.Kurya indyo yuzuye: Ijambo ry’Imana nibyo biryo by’umwuka .Iyo rero utakigira umwanya wo gusoma ijambo ry’Imana, ntunagire umwanya wo kujya byibura no mu materaniro, umenye ko umwuka nawe azigendera kuko adashobora we gupfa .iyo umuntu amaze igihe kinini atarya arananuka byanakomeza agapfa.
Ikindi kandi ugomba kugenzura ubutumwa bwose wumva si ngombwa gupfa kwasama ngo ni ijambo ry’Imana .Aha ndashaka kubwira abakirisitu bazerera ngo nateraniye aha ejo n’aha ,aho nzasanga basoma mu ijambo ry’imana hose nzajya nterana nabo .Oya ,umwuka wera wawe azarwara bwaki ,abateka bose siko bateka indyo yuzuye .
Birashoboka ko warya indyo nkene cg ndengarugero cg yanduye .Inama nakugira niba umeze gutyo ni uko nawe wagira umwanya wo kwisomera ibyanditswe byera kandi ukaba n’ahantu wizeye neza imitekere yabo (ndavuga iby’ijambo ry’Imana).
2. Kunywa amazi meza: Amazi atuma umubiri utarwara umwuma, abahanga babonye ko amazi avura indwara nyinshi mu mubiri.banatubwira ko umubiri w’umuntu ukenera amazi byibura litiro2 ku munsi . Amazi niyo atuma ibimera bibaho.
Ngereranya amazi n’ijambo Imana iguhaye riturutse ku mana cyangwa igitangaza Imana igukoreye .Burya si ko iteka abumva ijambo ry’Imana Imana ibaganiriza cyangwa ibakorera ibitangaza. Dawidi we yaranditse ngo:”mbone igitangaza giturutse mu ijambo ry’Imana Zab119 :18”.Iyo Imana yaje mu ijambo ry’ayo mitima irahumurizwa,ahari humishijwe n’umubabaro hagatembera ibyishimo,ibisubizo by’ibibazo bikaboneka .
Ugomba gushaka uko ubonana n’Imana ubwayo Atari uguhura n’ibitabo gusa (Biblia)cg abantu (Abavugabutumwa,abahanuzi).Abakirisitu benshi bajya binjira mu nzu y’Imana ,yemwe bagatega n’ugutwi amagambo yose bakaba bayumvishije ,bavuga Halelua nabo bakikiriza bati Amen.
Wanababaza uti umwigisha yigishije iki bakaba bakikubwira ariko ntibabe babonanye nayo ngo bumve icyo yo ibabwira.
3.Kwisiga amavuta: Umuntu w’umubiri agomba kwisiga amavuta .amavuta atuma uruhu rworoha ntirukanyarare kandi ntirugire umwera N’umuntu w’umwuka nawo ni uko akeneye gusigwa . Gusigwa mbigereranya no gusenga.
Iyo wasenze Imana uroroha, mu maso hawe hagacya, nta makare ugira.Aha ndavuga cyane amasengesho yo kwiyiriza ubusa .Abakristo benshi barayaretse ni nayo mpamvu usanga badakeye mu maso.Abenshi bayasimbuje ngo ubuvumo,mu mazi,mu butayu n’ahandi .
Kandi ayo masengesho y’aho mvuze ngo utariye ntiyayashobora ngo bagomba kujyayo bavutuye.Ni nayo mpamvu aho ngaho umuntu ajyayo atukana akagaruka agitukana kuko nta mavuta yasizwe .
Mwene data ndifuza ko wisubiramo ugatekereza ya masengesho wajyaga usenga y’Iminsi myinshi kandi nkuko ntacyo wabaga n’uno munsi ntacyo waba kandi wavamo usizwe ku buryo ukubonye wese yabona ufite ubwiza. Satani yamaze gutera ubwoba abantu abereka ko ari ubujiji kwiyiriza ubusa, ko umubiri nawo ukeneye ibyo kurya ye nibyo ariko n’umwuka urabikeneye.
Njye nasenze amasengesho menshi yo kwiyiriza ubusa ndetse nta n’ikintu nakozaga mu kanwa nasenze iminsi 7 ,narakoraga imirimo isanzwe ya buri munsi kandi nta muntu nagiraga wita ku byanjye ku buryo yanyakira ndangije amasengesho ; kenshi na kenshi narangirizaga ku mpungure(Ibigori) cg umutsima w’ibigori ;nibwiraga ko nzarwara igifu ariko ntacyo nigeze ndwara .
Sinshaka ko abantu bamera nkange kuko umubiri wanjye wenda si kimwe n’uwabo ariko mu mbaraga zawe nkeya gira igihe wenda n’umunsi umwe wigomwa kugirango ugaburire umuntu wawe w’imbere. Ibyaha byinshi binesheka ku bwo kwiyiriza ubusa no gusenga. Kandi ibyaha nibyo bituma amavuta (ubwiza bw’Imana) agushiraho.
4. Kwambara neza: Nkuko umubiri ukeneye kwambara neza ninako n’umuntu w’umwuka nawe akeneye kwambara.
Kwambara ni gukora imirimo myiza yo gukiranuka .umuntu iyo yambaye asa neza :iyo n’umwuka akubona mu mirimo inyuranye yo mu itorero:Uvuga ubutumwa,utegura,uri umudiyakoni ,uhanura,uririmba yumva yizihiwe.
Ndashaka kuvuga ku gukoresha impano z’umwuka.Birakwiye ko impano wahawe uyibyaza umusaruro .Abantu benshi biyumvamo umuhamagaro cg impano bagatinya tinya ,umuntu umwuka yamuhishurira agatinya kubivuga .yemwe hari n’abambwiye ko bajya bihanurira gusa .ibyo rero sibyo umwuka wera ashaka ko yambara nawe akizihirwa mu bitaramo,abandi bakabona ko yambaye neza.
5.Kuryama heza: Ku ruhuka ni ngombwa .kuko iyo umuntu yakoze agomba kuruhuka .Njya mbona hari abantu cyane cyane abahanuzi ,abavugabutumwa,n’abahanzi bashaka gukoresha impano yabo buri kanya .Sibyo ahubwo bagomba kureka umwuka nawe akaruhuka .Ibyo akenshi bijya bibatera kuvangirwa .Jya ureka umwuka aruhuke maze ubone umwanya nawe wo kwuza (kwitekerezaho).
Nigeze mbona umuvugabutumwa ujya ahantu yagera yo ati :”Mumpe akanya mvuge ngende ,Imana inyohereje ahandi “.ugasanga umunsi umwe agiye ahantu hane .Mbese ye ubona ari wowe Imana yabonye wo gukoresha gusa? Tuza Imana ifite abakozi benshi.ha n’umwanya umwuka wera aruhuke .Kandi bizatuma igihe uzavuga, uzavuga ikintu gifite ingufu.
Nabonye na none umuhanuzi ugera mu iteraniro ati:” Nimwumve uko Imana ivuze”, batanga ibyifuzo ati:”Nimwumve”. Basengera abarwaye ati:”Nimwumve na none”. Batanga amaturo ati:”Nimwumve”.Mbese ye wibwira ko Imana idashobora gukusanyiriza rimwe ibyo byose ngo ibivuge rimwe.Ayo ni amarangamutima ntabwo ari ubuhanuzi.
Iyo mvuze ku bahanuzi numva nashyiraho ishuri ry’abahanuzi nkuko kera ryajyaga ribaho,kuko nanjye ndi muri bo ariko Hari byinshi Imana yagiye inyungura ntari nzi.paulo aravuga ngo:”Nkiri umwana natekerezaga nk’umwana …1kor 13 :11….ariko kuko Imana inyoboye muri uyu murongo wo kwandika ndizera ko nzandika no mpano y’ubuhanuzi by’umwihariko.
6.Umwuka akeneye Sport: Sport ni ngombwa mu buzima n’umuntu w’umwuka akeneye kunyeganyega ,agaseka,akabyina ,akina,akareba television kugirango umenye uko isi iteye umenye ibyo gusengera ,n’ibindi .
Njya mbona abantu badaseka ngo yasu ntiyigeze aseka na rimwe ,n’ibindi ariko nkeka ko ari ukuvangirwa. Bene data nashatse cyane kwibanda ku mwuka wera no kuwubatizwamo kugirango umuntu wese asobanukirwe ibyo mvuga .Nubwo ziriya zari inzozi ariko turi mu isi dukora imirimo inyuranye nk’abisi ariko ntituzaguma mw’isi .Umwuka wera azatugurutsa mu kirere atujyane ku Mana.
Biragusaba wowe rero ufite uwo mwuka kuwurinda kugeza kuri wa munsi ,naho wowe utaramugira kumushaka kuko isezerano ari iryacu.(Ibyakozwe:2 :39 )
Tuzakomeza tubabwira ku mpano z’Umwuka wera .
Imana ibahe icyo mwifuje
Mukasubika jeanne d’Arc
Email :jsubika @yahoo.com


text:
Bro ntugacire muntu urubanza ntawumenya aho bwira ageze
Uyu type, ni ubusambanyi ruharwa, nyuma yo kurangiza umupira n’ubuzima kazajya mu muriro. Pu, Christiano we , ndakugaye ,uri akabwa, Ese ubundi ,washatse umugore mukabana akaramata .
Buretse abanze aguswere akumaremo amazi urebe ko atagukatira, ntuzi ibya bastar; erega nta mustar wakunda une seule fille.
umudiho uva mwitako buriya biriya bitego byose amarira mwizamu nuko aba yasweye abakobwa beza nkabangaba
baravugago ifaranga ni musama kweli nawe uzagire amafaranga urebe ko hari umukobwa uzakwinemfaguzaho, ubuse clement ntarongoye knowless


text:
Umugabo w’umusinzi ati:” Ubu se ko ninyariye mwabimenye?”
1.Umugabo yasangiraga n’abandi mukabari arangije arababaza ati ipantaro nziza niyihe? Umwe ati n’ubururu undi ati n’icyatsi undi ati n’umweru arangije arababwira ati mwese mwabyishe ipantaro nziza n’umukara ubuse ko ninyariye mwapfa kubimenya???
2.Mwarimu yabajije umunyeshuli icyo yifuza kuzaba mu buzima nuko umunyeshuli aramusubiza ati nifuza kuba imbwa.Mwarimu ararakara cyane maze amubaza impamvu umwana aramusubiza ati ni uko Imana izirebera idahumbya !
3. umusaza n’umukeru we basazanye baricaye barimo banywa akantu! Mu kanya gato umukecuru aba ateruye ikirahure cye atangira kuvuga ngo cheri ndagukunda rwose kurusha ibiremwa byose byo kwisi! Umusaza biba biramutunguye kuko yaherukaga izina cheri agahararo katarashira ati se mugore nkunda utewe n’ibiki? umukecuru ati ni iki kirahure cya byeri rwose byeri iraryohera kuburyo ntacyayindutira!!!!
4.Umugabo yagiye muri hoteri asangamo mudasobwa (computer) ahita yihutira kwandikira umugore we yari yasize mu rugo ubwo yajyaga mu rugendo rw’akazi.
Agiye kurwohereza yibeshyaho gato e-mail y’umugore we ayohereza ku mugore wari wapfushije umugabo uwo munsi. Uwo mugore wari wapfushije umugabo yabaye akiva gushyingura umugabo we nawe yihutira kujya kuri mudasobwa yibwira ko wenda hari abo mu muryango we baba bamwandikiye bamusaba kwihangana, ariko akimara gusoma ibaruwa ya mbere ahita yikubita hasi.
Maze umuhungu we aje amukurikiye asanga kuri mudasobwa hariho ibaruwa igira ati: Ku mugore wanjye nkunda cyane, Impamvu: Nagezeyo amahoro Ndabizi ko bigutangaje kubona iyi baruwa kuko utakekaga ko nabona uko nkwandikira ariko nasanze ino naho basigaye bafite za mudasobwa.
Kandi bemerera abantu kwandikira abakunzi babo. Ubu tuvugana maze akanya gato ngezeyo, banyeretse icyumba nzabamo, gusa irungu riranyishe ngiye kukwitegura nawe ejo uzaze, ndizera ko uzabona abaguherekeza nk’uko nanjye mwamperekeje, bizu ni ahejo kandi uzagire urugendo rwiza.
5.Umusaza yavuye kugura radiyo maze akigera mu rugo byari bibaye mu masaa sita na mirongo ine n’itanu haba hajemo amakuru bahera ku ntambara yo muri Angola bati : “Hagati ya Do Santos na Savimbi biracika “. Nuko umusaza n’umujinya mwinshi ahita ayikubita ikibando ati: Nyakuvunumuheto ko ubeshya muri Angola wagezeyo ute ko ari jye nakwikuriye mu iduka rya hano haruguru uyu munsi?”
6.Umwana yabwiye se ko ashaka kurongora nuko se arishima aramubaza ati: urashaka kurongora nde? Umwana ati ndashaka kurongora nyogokuru. Se ararakara aramubaza ati wa gicucu we urashaka kurongora mama? Umwana aramusubiza ngo wowe se ko warongoye mama?
7.Umukobwa yarirembesheje agira ngo umuhungu w’inshuti ye amusure, ati ‘Ngwino kandi uwo usanga mu rugo umubwire ko unzaniye umuti.” Nuko araza asanga umusaza ku muryango, ati “Nari nzaniye umukobwa wanyu umuti.” Umusaza ati injira. Nyamuhungu yarinjiye, ariko aza gusohoka yibagiwe gufunga imashini y’ipantalo. Nuko asohotse asezera ku musaza, niko kumubwira ati “Urakoze ariko wibuke ufunge pharmacie niba hari n’abandi ugiye kuvura.” Umusore aramubwira ngo iyo pharmacie niyo iri kwizamu!!!
Elysée TWIZERIMANA
WWW.DOVE.RW


text:
Pasiteri Desire Habyarimana aratangaza imyitwarire mibi igenda igaragara ku bashumba b’amatorero y’iyi minsi iterwa n’uko baba bishakira amaronko akanasaba abakristo gukurikira abantu bafite icyo babamarira kuko bahari.
Desire Habyarimana yatangiye asobanura impamvu bamwe mu bakozi b’Imana bagaragaraho imirimo idakwiriye abakozi b’Imana.
Yagize ati : “ Mbere yo kuba Bishop na Pasiteri na Reverand na Apôtre n’ibindi, umuntu yakagombye kubanza kuba umukristo. Iyo wahagurutse neza ugakizwa neza ugatera intambwe yo guhinduka, ntabwo wakora amakosa ameze atyo. Hari ubwo rero abantu bihutira kugera ku mazina ariko nta mpinduka yigeze iba mu mitima yabo. Rero ingeso umuntu yanze guhindukaho amaherezo ziba zizamukoza isoni.”
Pasiteri Desire yanakemanze zimwe mu nzira zikoreshwa mu gushyiraho abashumba b’amatorero
Yabisobanuye atya : “ Kubona ubupasiteri… Hari n’aba Apôtre nzi badafite itorero aba afite itorero rigendera mu gikapu. Nta bantu afite cyangwa na bwo yarabishuguritse ukuntu kutaboneye. Ubundi kera kugira ngo umuntu agere ku rwego rumeze rutya yabaga yararezwe, afite abashumba bakuru bamureze agakurira mu biganza byabo. Bakazabona ko ageze igihe akwiriye bakamuha inshingano. Ariko ubu kubera ko ari amazina yo guhahisha, uyu munsi arabyuka akumva arashaka kuba Apôtre, Bishop, yaba afite abantu cyangwa atabafite .”
Uku kwiha inshingano kw’abashumba ngo gufite ingaruka zikomeye nk’aho usanga ubwinshi bw’amatorero budakemura ikibazo cy’ibyaha mu gihugu. Kuri we ngo ubwinshi bw’amatorero n’abashumba byagakwiye kuba bigabanya ibyaha mu bantu. Ngo ariko nta wahindura abandi we ubwe atarahindutse kandi ngo umuntu atanga ibyo afite. Bityo ngo uburyo bashyirwaho nabwo ntibuboneye.
Pasiteri Desire yanahishuye inyungu zidasanzwe zituma buri wese muri iyi minsi yishimira gushinga itorero aho yanavuze ko ku wagiye mu itorero agamije ubucuruzi ari yo business yoroshye kurusha izindi.
Yagize ati : “ Inyungu za mbere ni icyubahiro. Kugira abantu 300, 500 winjira bagakoma mu mashyi ari wowe ufite ijambo rya nyuma kuri bo, urumva ni icyubahiro mu by’ukuri. Ikindi baratura. Ni yo business (ubucuruzi) itagoye gukora. Ntisaba imisoro ya Rwanda Revenue nta kindi isaba ni ukuba uzi kuvuga gusa. Ariko ingaruka zayo ni uko abantu baruhiye mu matorero kuruta kandi ari ho abagiye kuruhukira.”
Ngo guhagarika iki kibazo cya bamwe mu bakozi b’Imana bagaragaraho ibikorwa by’urukozasoni bidakwiriye abantu bakora umurimo w’Imana ni ikintu kitakoroha cyane ko nta bumwe bw’abashumba bubaho.
Pasiteri ati : “ Mu Rwanda hari ikibazo : hakagombye kuba hari ubumwe bw’abashumba bose. Bafite ihuriro ryabo noneho bakanenga abo muri bo badakora ibintu neza. Ariko ikibazo kigaragara ni uko umuntu wese wagira ngo yikatiye akarima ke. Umuntu wese n’itorero rye n’ibikorwa bye umwe akora ibintu undi mugenzi we ntabizemo. Ukabona birimo inyungu z’abantu cyane kuruta kuba umurimo w’Imana. Kuba tudahuje ama disciplines (amahame) y’amatorero ntibyakagombye kuba bituvangura ahubwo twagombye kuba duhurira ku Mana imwe dukorera. Hanyuma abatagenda neza tugafata umwanya wo kubahana tukabagira inama batunanira tukamenya ngo uyu muntu yarananiranye. Rero ntabwo navuga ngo birenda gukosoka kuko nta bumwe buri mu bashumba.”
Pasiteri yavuze ko ion myitwarire mibi y’abashumba igira ingaruka ku gihugu cyose na generation (ikinyejana) izakurikira. Yavuze ko iyo umuntu ahemukiwe na Pasiteri ahita azinukwa Imana n’ abantu bayo. Iyo umuntu agize imyitwarire mibi agahemuka ari umushumba uhagararara imbere y’abantu, agusha benshi. Yakomeje avuga ko hakiri abashumba bagifite ubuhamya bwiza mu gihugu kuko ngo bose atari babi, ariko ngo kuko ari bo bake, uko kwitwara nabi kwa bamwe gutuma batagaragara. Abantu bagashyira abantu bose mu gatebo kamwe nk’aho na bo bakora nk’abo ngabo babi.
Ku mushumba ku giti cye, Pasiteri Desire aramugira inama yo kugaruka ku ndangagaciro z’ubukristo. Bakamenya ko mbere yo kuba umushumba umuntu yakagombye kubanza kuba umukristo. Ati : “ Hari n’ibintu umuntu atari n’umukristo atakora mu by’ukuri. Hari abantu b’imfura, b’inyangamugayo, hari amakosa amwe n’amwe batakora bitewe n’ubupfura bwabo. Ariko ikibabaje n’uko bikorwa n’abashumbye abantu kandi hari abadakijijwe batakora ibyo. Njye numva rero bakwiye kugaruka ku ndangagaciro y’ubukristo.”
Asoza Desire yasabye abakristo kuba maso bakirinda gutwarwa buhumyi bakareka gukurikira abadafite icyo bazabagezaho.
Yasoje agira ati : “ Intama ntizikwiye kuyoborwa buhumyi. Yasu yatanze igisubizo gisobanutse. Yaravuze ngo ‘ Tuzabamenyera ku mbuto zabo.’ Ukwiye kwibaza ngo uyu muntu nkurikiye ni izihe mbuto afite? Hirya y’uko ahanura, avuga mu ndimi afite izina riremereye, ni ikihe kintu azangezaho mu buryo bw’umutima? Ntekereza ko umuntu ukina n’amarangamutima y’abantu ari umuntu wo kwitonderwa. Abakristo na bo nibagerageze bareke gukurikira ababeshya. Abashumba bazima barahari bafite ubuhamya bwiza. Bareke kuyoboka abadafite icyo bazabagezaho.”
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugirango umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Twiringiyimana Valentin
4,885 total views, 1 views today


text:
Zimwe mu mbuto zifite ubushobozi bwo guhangana n’indwara mu gihe cy’ubukonje
Indyo nziza kandi yuzuye ifasha mu byubaka umubiri, ibiwutera imbaraga n’ibiwurinda indwara. Mu birinda indwara usangamo imbuto zirinda umubiri kwibasirwa n’indwara zirimo kanseri ndetse n’umuvuduko ukabije w’amaraso. Si ibyo gusa, kuko hari ubwoko bw’imbuto zigira uruhare mu kwirukana imbeho.
Abashakashatsi mu by’imiririre bavuga ko izo imbuto zisaba kuzitegurana isuku ihagije, ariko na none ngo ni ibiribwa birinda indwara nyinshi kandi zitandukanye, kubera ko zikungahaye kuri za vitamini (...)
Indyo nziza kandi yuzuye ifasha mu byubaka umubiri, ibiwutera imbaraga n’ibiwurinda indwara. Mu birinda indwara usangamo imbuto zirinda umubiri kwibasirwa n’indwara zirimo kanseri ndetse n’umuvuduko ukabije w’amaraso. Si ibyo gusa, kuko hari ubwoko bw’imbuto zigira uruhare mu kwirukana imbeho.
Abashakashatsi mu by’imiririre bavuga ko izo imbuto zisaba kuzitegurana isuku ihagije, ariko na none ngo ni ibiribwa birinda indwara nyinshi kandi zitandukanye, kubera ko zikungahaye kuri za vitamini ndetse n’utundi tunyangingo turinda umubiri w’umuntu udukoko tuba tuwugarije igihe cy’ubukonje.
Umushakashatsi Amy Howell wo muri Kaminuza ya Rutgers iherereye muri Leta ya New Jersey muri Leta Zunze Ubumwe z’Amerika yatangarije urubuga men’s health.com ko imbuto zigira uruhare runini mu kurinda umuntu ibicurane n’ubundi bubabare.
Nk’uko uyu mushakashatsi yakomeje abitangaza, ubwoko bune bw’imbuto zifasha umubiri w’umuntu guhangana n’indwara mu gihe cy’ubukonje ni izi zikurikira:
1. Pomme: Ni urubuto ruzwi cyane mu gukumira indwara nyinshi zibangamira ubuzima bw’abantu. Pomme ikungahayemo “flavonoïde” irinda umubiri indwara ya kanseri no gufatwa n’umutima.
2. Ipapayi: ikungahaye kuri vitamini zingana na 250% bya vitamin C igize ifunguro umuntu aba akwiye gufata ku munsi. Ni urubuto rwiza mu kurwanya ibicurane no guhumeka nabi biterwa n’ubukonje. Ikindi ni uko “béta carotene” vitamini C na Vitamini E biba mu ipapayi, bigabanya ibyago byo gufatwa n’indwara ya Asima ndetse bigaha imbaraga umubiri w’umuntu.
3.Amacunga, Indimu, Mandarine na Pamplemousse: bivugwa ko zikungahaye kuri vitamini C zikagira imyunyungugu y’umwimerere yitwa “limonoïde” igabanya “chorestérol” mu mubiri w’umuntu ndetse na “pomelos” zikungahaye kuri “lycopène” zirwanya Kanseri.
4. Umuneke: Ni urubuto rwiza kandi rukaba isoko ya vitamini B6 ifasha mu kurwanya umunaniro, gucika intege, umunabi ndetse no gusinzira buri kanya. Imineke kandi yiganjemo umunyu ngugu wa “Magnesium” ukomeza amagufa ndetse n’umunyu ngugu wa Potassium urinda indwara y’umutima ukanagabanya umuvuduko w’amaraso.
Byaba byiza umuntu agiye agerageza kurya imbuto mu rwego rwo kwirinda indwara zimwe na zimwe, nk’uko abashakashatsi babigaragaza.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Shyara: Abagore bibumbira mu bimina kugirango babashe kwiteza imbere
Umuyobozi w’akarere ka Bugesera Rwagaju Louis asura abagore mu bimina
Abagore bo mu murenge wa Shyara mu karere ka Bugesera baratangaza ko bibumbira mu bimina kugira ngo babashe kwiteza imbere.
Muri iyo gahunda y’ibimina, abaturage bakennye bishyira hamwe mu matsinda bakagenda batanga amafaranga make asagutse ku yo bakorera mu mirimo itandukanye.
Babifashijwemo n’umuryango “Care International”, babanza guhugurwa ku mikorere y’amatsinda, bagatangira kuzigama, kugobokana no kugurizanya nyuma hakazabaho igihe cyo kugabana inyungu ari byo bise kurasa ku intego.
Ingabire Marie Grace utuye mu kagari ka Nziranziza avuga ko atarajya mu matsinda yo kugurizanya atagiraga inzu none ngo yamaze kubona inzu ye kandi afite n’ubwizigame bwamugoboka mu gihe ahuye n’ikibazo.
Ingabire avuga ko atarajya muri aya matsinda yo kubitsa no kugurizanya yari umukene akodesha inzu y’amafaranga ibihumbi kabiri ku kwezi. Abayobozi mu kagari baje gukangurira abakene kwishyira hamwe ngo bafashanye. Bagiye mu itsinda bababwira ko bagomba kujya bazigama kimwe cya 2 cy’ayo bakoreraga.
Ingabire yagize ati “mfatanyije n’umugabo wanjye maze kwibonera inzu no kuyitera umucanga, nubatse n’igikoni, mbega ndabona ko ibintu bigenda neza”.
Uretse Ingabire wamaze kwibonera inzu, hari abaguze amatungo magufi n’amaremare, abivanye muri nyakatsi, abaguze amagare, amaradiyo na za telefoni zigendanwa.
Umuyobozi w’akarere ka Bugesera, Rwagaju Louis, nyuma yo kumva ingamba z’abo baturage n’ibyo bamaze kugeraho, yavuze ko ibi bimina bizasakazwa mu mirenge yose hakazamurwa ubwizigame bwabo kandi bagafashwa kubona inguzanyo itubutse.
Magingo aya, abari mu bimina muri uwo murenge wa Shyara ni 5.929. Bibumbiye mu matsinda 198 kandi 70% byabo ni abagore. Bafite ubwizigame bw’amafaranga y’u Rwanda asaga miliyoni 60, kandi amatsinda 87 yamaze kurasa ku ntego, akaba yishimira ibyiza byo kwizigamira mu bimina.


text:
Nyuma y’igihe kitari gito abahinzi b’imyumbati mu karere ka Gicumbi bataka imbuto y’imyumbati yo guhinga, kuri ubu imifuka 500 y’imbuto y’imyumbati yamaze kugezwa mu baturage aho biteganyijwe ko izahingwa kuri ha 25.
Nkuko umuyobozi w’ubuhinzi n’umutuo kamere mu karere ka Gicumbi Murindangabo Yves Theoneste yabigarutseho, ngo iyi myumbati ije gukoreshwa mu buryo bwo kuyitubura kugira ngo n’abandi bahinzi bose izabagereho.
Yagize ati:”Iriya myumbati yahawe abaturage bagiye kuyihinga kugira ngo bazayisangize n’abandi kuko ntihagije mu baturage”.
Uyu muyobozi akomeza asaba abaturage kutavanga imbuto nshya babonye n’iyo bari basanganywe itujuje ubuziranenge.
Ati:“Icyo tubasaba nuko bakirinda kuyivanga n’indi myumbati bari basanganywe irwaye.”
Iyi mbuto nshya y’imyumbati yahawe abaturage bo mu murenge wa Giti, Rwamiko, na Bukure aho ngo biteganyijwe ko hari indi igomba kuza mu yindi mirenge isanzwe ihingwamo igihingwa cy’imyumbati.
Nkurunziza Pacifique/touchrwanda.com


text:
Mu gihe umwaka wa 2016 ugenda ugana ku musozo, abayobozi bakuru mu nzego zitandukanye ndetse n’Abanyarwanda baba mu gihugu no hanze yacyo bazahurira mu Nama y’Igihugu y’Umushyikirano, izaba ku nshuro yayo ya 14, iteganyijwe kuya 14 na 15 Ukuboza.
Ifite insanganyamatsiko igira iti “Dufatanyije twubake u Rwanda twifuza.”
Iyi nama izabanzirizwa n’Itorero Urunana rw’urungano, rihuza urubyiruko rufite hagati y’imyaka 25 na 40, rizabera i Gabiro kuva tariki ya 7 kugeza kuya 14 Ukuboza.
Ibi ni bimwe mu byo yagarutseho ubwo yaganiraga n’Abanyarwanda bagera ku 130 baba muri iki gihugu, ku wa Gatandatu tariki ya 26 Ugushyingo 2016, bahuriye mu bikorwa bya siporo, iby’umuco Nyarwanda ndetse bagirana n’ubusabane.
Ambasaderi Dr Harebamungu yabibukije indangagaciro z’u Rwanda abakangurira kwibonamo Ndi Umunyarwanda kugira ngo babashe gusigasira ibibahuza byubaka, byose bigakorwa bihesha agaciro.
Yasabye urubyiruko kwitabira Urunana rw’Urungano ndetse ahamagarira Abanyarwanda muri rusange kwitabira Umushyikirano. Yabasabye kwitegura kare no kuzitabira ku bwinshi amatora y’umukuru w’igihugu ateganyijwe muri 2017.
Muri ibi bikorwa abana bahiganwe mu kwiruka ndetse hakinwa n’imikino itandukanye irimo uw’amaguru, Volleyball na Basketball mu kurushaho gusabana n’abantu b’ingeri zose.
Abanyamuryango ba ACRS bahize ko bazakomeza gutahiriza umugozi umwe mu kurushaho kubaka igihugu.
Mu muvugo witwa "Afurika ishyize hamwe" wavuzwe na Yasmina Traoré yashimangiye ko urubyiruko ruzashingira ku bumwe n’umuco mu kubaka Afurika imurikira amahanga.
Umuyobozi w’Urubyiruko muri ACRS, Jean Utazirubanda yashimiye byimazeyo ubuyobozi bwa Ambasade y’u Rwanda na ACRS kuba budahwema kubashishikariza kwiyubaka.
Yakomeje asaba abitabiriye ibi bikorwa kubatera inkunga no kubafasha kwesa imihigo bihaye.
Umuyobozi wa ACRS, Dr. Philonilla Uwamariya Thiam yashimiye abitabiriye ibi bikorwa ndetse abibutsa ko ikibahuza cya mbere ari ubunyarwanda abasaba kububungabunga.
Yabasabye kandi ko guharanira kwihesha agaciro kandi bakimakaza umuco Nyarwanda aho bari hose.
Uwamariya yakiriye Abanyarwanda barindwi bashya muri Senegal anabizeza ko bisanga mu muryango ACRS.
Ibi bikorwa byasojwe mu busabane bwaranzwe n’imbyino Nyarwanda ndetse n’izikomoka ku mugabane wa Afurika.


text:
Nkuko bisanzwe mbere yo gutanga akazi mu nzego izo arizo zose hari umurongo ngenderwaho umukoresha aba afite mu gushaka uwo aha akazi ndetse n’ibyo agomba kuba yujuje kugira ngo akore ako kazi neza. Tugiye kubagezeho bimwe mu bintu byinshi umukoresha akwiye gushingiraho aha akazi umukozi wo mu rugo .
1. Kumumenya, ukamenya n’iwabo :
Ni byiza gukoresha umuntu uzi neza cyangwa uwamukurangiye azi neza, kureba ko afite ibyangombwa ndetse ukabaririza naho yabaye n’iwabo amateka bafite. Hari ingero nyinshi zibaho ugasanga umukozi aje gushaka akazi ko mu rugo ari uguhunga aho yavuye akoze amakosa, mu kumenya amateka rero bishobora kugufasha kwirinda gukoresha bamwe muri bene abo bakozi.
2. Isuku :
Umukozi yaba ari uwo kurera abana,uwo mu gikoni ,umuzamu n’abandi,uwo ariwe wese akwiye kugira isuku.Iyo muhuye bwa mbere rero hari ibimenyetso wagenderaho kugira ngo ubone ko afite isuku. Urugero : niba muhuye ukabona afite ibiryo ku matama n’imyenda iriho ibyondo, icyo gihe uhita ubona ko isuku ari nke. Gusa ugomba kuzirikana ko ashobora kuba yabaga mu bukene akaba atagaragara neza cyane ariko nabwo nk’iyo yambaye imyenda ishaje byibura ubona ko imeshe, itapfubye n’ibindi bityo ukamenya ko agira isuku.
3. Ubumenyi bw’ibanze
Byaba byiza umukozi abaye azi gusoma no kwandika kugira ngo abashe kumva ibyo umusobanurira ndetse no mu gihe umutumye nk’ibintu byinshi ube wamwandikira ku gapapuro abashe kubisoma, abashe gukora imibare y’ibanze n’agura ikintu amenye ngo baramugarurira umubare runaka, ndetse nawe bikamufasha kuba yagira imishinga akora mu mafaranga ahembwa. Ubumenyi ni inyungu ku mukozi no ku mukoresha we.
4. Kumenya ubunararibonye afite mu kazi :
Ukurikije umwanya uboneka mu rugo ugomba kumenya niba ushaka umukozi umenyereye akazi cyangwa se utakazi ukamwiyigishiriza. Ni byiza rero kubimubaza kugirango wumve niba muzakorana ukanamusobanurira neza impamvu yabyo kugirango akubwize ukuri.
5. Kumenya niba yishimiye akazi agiye gukora :
Iyo ugiye guha umukozi wo mu rugo akazi, uba ukwiye kumenya niba akunda akazi aje gusaba. Ubimenye ute rero ?umubaza impamvu arimo gushaka ako kazi cyangwa niba akishimira , bitewe nibyo agusubije wumva niba agakunze cyangwa atagakunze.
By’ umwihariko k’umukozi urera abana, ntashobora kubarera neza ngo abiteho uko bikwiye atabakunda kubera ko abana bagira kugorana bisanzwe nko gukubagana ,kwiriza n’ibindi .Iyo uzanye umukozi ugasanga adakunda abana ni byiza kutamufata cyangwa se wabibona waratangiye kumukoresha ugakomeza gushakisha undi ukaba wamurangira akandi nko guteka.
Ibintu 5 wakurikiza mu guha akazi umukozi wo mu rugo
Nkuko bisanzwe mbere yo gutanga akazi mu nzego izo arizo zose hari umurongo ngenderwaho umukoresha aba afite mu gushaka uwo aha akazi ndetse n’ibyo agomba kuba yujuje kugira ngo akore ako kazi neza. Tugiye kubagezeho bimwe mu bintu byinshi umukoresha akwiye gushingiraho aha akazi umukozi wo mu rugo .
Labels: umuryango


text:
Uri mu bo mu kivunge cyangwa umwigishwa wa Kristo ? - Gael Eba-Gatse
"Igishishakaza Imana ni ukugira abigishwa, aho kugira abantu benshi bakora ibyo bashaka, ariko bagakunda ibitangaza by’Imana."
“Abantu benshi bajyanaga na we, arahindukira arababwira ati: Umuntu uza aho ndi ntiyange se na nyina, n’umugore we n’abana be, na bene se na bashika be ndetse n’ubugingo bwe, uwo ntashobora kuba umwigishwa wanjye. Utikorera umusaraba we ngo ankurikire, ntashobora kuba umwigishwa wanjye.”
Luka 14 : 25-27
Igihe Yesu yari mu isi yari afite imbaga y’abantu benshi bamukurikiraga, abantu benshi b’inzego zitandukanye. Ariko siko byari bimeze ari umubaji n’umuhungu wa Yosefu usanzwe. Ubwo yatangiraga gukora ibitangaza n’ibimenyetso no kwigisha ubwami bw’Imana ni bwo yamenyekanye akagira n’imbaga y’abantu benshi bamukurikira.
Yazuye abapfuye, agendera hejuru y’amazi, atubura imigati n’ifi. Umuntu nkuwo ntabwo yari kubura abantu bamukurikira !
Ariko icyo kivunge cy’abantu ntabwo cyamenyaga buri gihe ko icyo Yesu yifuzaga ari uko bahinduka mu mitima, bakagarukira Imana. Yesu yamenyaga ko ikivunge kimukurikira cyabaga gishishikajwe n’ibitangaza yakoraga, akaba ari yo mpamvu cyamwomagaho. Ariko hamwe n’ibyo bitangaza, abo bantu bakiraga n’ijambo ry’Imana.
Umunsi umwe Umwami Yesu azabaza abantu bose bamukurikiraga impamvu batemeye kuba abigishwa be, bakishimira kuguma mu kivunge.
Ni ko bimeze! Yesu ntabwo akeneye ko tumukurira tugendereye ibitangaza. Ikivunge gishaka ukuboko kw’Imana, ni ukuvuga ibyo ikora, aho gushaka Imana ubwayo.
Ikivunge gikunda ibitangaza, amarangamutima agakorwaho, ibibazo byabo bigakemuka. Ikibabaje ni uko abantu benshi bari mu kivunge. Bakurikira Yesu kubera ibyo ashobora kubakorera, biyitayeho bo ubwabo.
Dukwiye rero kumenya ko icyo Imana ishaka ari kugira abigishwa bashaka kumenya umutima w’Imana aho kugira ikivunge cyishakira ukuboko
n’ibitangaza byayo.
Imana yacu ishaka abigishwa, ni ukuvuga abantu biyemeje kuva mu kivunge, bagahitamo kuyumvira no kugendana na yo.
“Nuko mugende muhindure abantu bo mu mahanga yose abigishwa, mubabatiza mu izina rya Data wa twese n’umwana n’umwuka wera.”
Matayo 28 : 19
Umwigishwa ni uwushaka gusa n’umwigisha muri byose : Mu kwizera, mu rukundo, mu kwihangana, mu guca bugufi, mu kubonera, mu kumenya…
Umwigishwa aberaho umwigisha. Akora uburyo bwose kugira ngo ubuzima bwe bugaragaze umwigisha we. Ubuzima bw’umwigisha we ni bwo ashingiraho. Ibyo abwirwa n’umwigisha we ni byo bimutera imbaraga.
Umwigishwa ashimishwa no kumenya umutima w’umwigisha we kuruta kubona imirimo ye.
Reka twibarize hamwe twese iki kibazo: Turi mu bo mu kivunge cyangwa mu bo mu bigishwa ba Kristo?
“Benshi mu bigishwa be bahera ubwo basubira inyuma, barorera kugendana na we. Yesu abaza abigishwa be cumi na babiri ati: Kandi namwe murashaka kugenda? Simoni Petero aramusubiza ati Databuja, twajya kuri nde, ko ari wowe ufite amagambo y’ubugingo buhoraho, natwe tukaba twizeye tuzi yuko uri Kristo, Uwera w’Imana?”
Yohani 6 : 66-69
Igihe Kristo yasabaga abantu kuba abo mu bigishwa be, abenshi baramuretse. Abajije abigishwa be niba bo badashaka kumureka, intumwa Petero imubwira ko nta handi bifuza kujya usibye kugumana na we.
Bavuze ko Kristo afite amagambo y’ubugingo. Ibi biragaragaza ko batamukurikiraga kubera ibifadika yabahaga, ahubwo bamukurikira kubw’ubugingo n’ijambo bamubonagamo.


text:
Waba uzi urukundo Imana igukunda? Pastor Desire
Hauteur: Abefeso 2:4-6
Largeur: Yohana 3:16
Longeur: Abefeso 3:14, Yeremiya 31:3
Profondeur: Abafiripi 2:6-8, 1 Timoteyo 3:16
Paulo yaradusengeye ngo tumenye urukundo rw’ Imana mu mpande enye:
Abefeso3 :14-18 “Muhabwe imbaraga zo kumenyera hamwe n’ abera bose ubagari n’ uburebure
bw’ umurambararo, n’ uburebure bw’ igihagarararo n’ uburebure
bw’ ikijyepfo bwarwo ubwo ari bwo, mumenye n’ urukundo rwa Kristo
ruruta uko rumenywa, ngo mwuzuzwe kugeza ku kuzura kw’ Imana”.
Hari imirimo irindwi Yesu yakoze ku musalaba igaragaza
urukundo rw’ Imana :
Ibi byose Imana idusezeranya bizakubaho ari uko uri muri Kristo
Yesu kuko hanze ya Kristo Satani aba agufiteho ububasha ariko uri muri Kristo
uzabona uburenganzira bwose kandi ibyiza byose Imana iteganyiriza
abayubaha uzabihabwa muri Kristo Yesu.
Saba Imana guhishurirwa urukundo rwayo. Ntiwakunda Imana utamenye
urukundo rwayo rwatumye itanga Yesu kandi nuhishurirwa urukundo rw’ Imana
uzarushaho gukora ibyo ishaka.
Itegeko dufite ni ugukundisha Imana umutima wose, n’ ubwenge
bwose, hamwe n’ imbaraga zose, niba udakunda Imana muri ubwo buryo bwose saba
Imana ibigufashemo kuko niyo itanga gukora ibyo ishaka.
Icyo ukunda kuruta uko ukunda Imana ni ikigirwamana. Imura
ibyakubujije gukunda Imana ukundishe Uwiteka umutima wawe wose uzagira amahoro
yose, amen !
Pastore Desire Habyarimana


text:
Imiryango y’abasigajwe inyuma n’amateka mu kagari ka Mudende, Umurenge wa Shingiro mu Karere ka Musanze irashimira Leta y’u Rwanda kuba yarabakuye muri Nyakatsi ikabatuza mu nzu z’amabati ariko bakaba bagihangayikishijwe no kubaho atagira ibikoni.
Bamwe mu basigajwe inyuma y’amateka bahamya ko bamaze imyaka itanu bijejwe ko bagiye kubakirwa ibikoni byunganira inzu bubakiwe ariko ngo amaso yaheze mu kirere mu gihe bazi neza ko amabati yagombaga kubyubaka amaze iki gihe cyose ku biro by’Akagari ka Mudende.
Aba baturage bavuga ko batujwe neza mu mwaka wa 2008, ariko bahangayikishijwe n’uko inzu z’amabati baherewe kubamo bagomba kuzicanamo mu gihe cy’imvura kuko baba batakibasha gucana hanze nk’uko babigenza mu gihe cy’izuba.
Umwe mu bahejwe inyuma n’amateka yagize ati “Mu gihe cy’izuba ducana hanze kugira ngo aya mabati baduhaye ahumeke, kuko urabona ko amaze gusaza kubera imyotsi; izi nzu twazitujwemo mu 2008 ariko imyotsi irayasazijishe.”
Mugenzi we ati “Tubabajwe n’uko amabati yagombaga kutwubakira ibikoni ubu yibereye mu biro by’akagari ka Mudende. Reba nawe dutuye imbere y’ibiro by’akagari, Gitifu atunyuraho ducanye hanze akinumira imyaka ibaye myinshi…”
Umunyamabanga Nshingwabikorwa w’Umurenge wa Shingiro Iyakaremye Aimable, yemeza ko inzu abasigajwe inyuma n’amateka zikeneye ibikoni ndetse ko bagiye kuganira n’izindi nzego ngo ikibazo gikemuke kuko amabati ahari.
Avuga ko umushinga wo kubaka inzu warangiye hatarubakwa ibikoni, ati “Habanje kubakwa inzu mbere y’umwaka wa 2008, ariko biragaragara ko zikeneye ibikoni. Ubu tugiye kubiganiraho n’abayobozi bo mu nzego zidukuriye, turebe uburyo babona ibikoni kuko gahunda zireba Abanyarwanda muri rusange harimo imibereho myiza, tugiye gushakira igisubizo kirambye ku bijyanye n’ibikoni byabo.”
Gusa uyu muyobozi yirinze kugira byinshi atangaza ku mabati amaze imyaka itanu mu kagari ka Mudende, ariko akizeza ko ikibazo kigiye gushakirwa igisubizo mu maguru mashya.
Ubuyobozi bw’akarere ka Ngoma butangaza ko kuva gahunda ya Girinka munyarwanda yatangira mu mwaka wa 2006, kugeza ubu inka zimaze korozwa imiryango itishoboye muri aka karere zimaze kurenga 6928. (...)
Abaturage bakora mirimo yo gutunganya imihanda no gucukura imirwanyasuri muri gahunda ya VUP mu murenge wa Kinihira ho mu karere ka Ruhango, baravuga ko bamaze igihe kigera ku mezi ane (...)
Ntambabazi Emmanuel w’imyaka 57, wo mu kagari ka Kagarama, umurenge wa Karambi, mu karere ka Nyamasheke, akurikiranweho guhohotera umugore we Nyiranzabahimana Espérance w’imyaka 30, akamurya (...)
Imodoka y’Abashinwa bakora umuhanda wa Nyamasheke-Karongi yari itwawe n’umushoferi witwa Nizeyimana Fabien w’imyaka 45 yagonze moto yari itwaye Veterineri w’ umurenge wa Karambi, Tuyizere Pontien, (...)
Abaturage bo mu kagari ka Rutenderi, umurenge wa Mugunga, akarere ka Gakenke, baratangaza ko babangamiwe n’insoresore zizwi ku izina ry’Abasongarere zibabuza amahwemo zibibira imyaka n’amatungo. (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Nshuti za Yesu muraho? Nizere ko mwaramutse neza. Nkomeje kubagezaho amagambo 7 Yesu yavugiye ku musaraba. Uno munsi tugeze ku ijambo rya 5 aho yavuze ngo " Mfite inyota".
Iri jambo nakomeje kuritekerezaho umunsi wose. Buri uko naryibukaga nibazaga amasomo riduha nk’abizera Yesu muri iki gihe.
Dore amwe mu masomo nize :
1) Ikimenyetso cy’ububabare bw’umubiri. Yesu yabambwe ari umuntu 100%. Umuntu ufite umubiri, umuntu ubabara, umuntu usonza, ugira inyota. Abantu benshi bakeka ko Yesu yagiye ku musaraba akingiye ububabare. Ibi sibyo. Yarababaye ku bwawe. Umubiri we watakaje amaraso kubera kuva, washyizemo amazi. Nibwo yavuze ariya magambo bivuye mu bu babare.
2) Ikimenyetso cyo gusohora kw’ibyanditswe kuri we. Aya magambo Yesu yavuze ni amwe mu magambo yavuzwe kuri we. Zab. 69:21 "Kandi bampaye indurwe kuba ibyokurya byanjye, Ngize inyota bampa umushari wa vino. Iki cyanditswe cyagombaga gusohora kugira ngo bihamirize abantu ko Yesu ariwe Ibyanditswe byose bisohoreramo.
3) Ikimenyetso cyo guca bugufi. Nk’umwana w’Imana, gusaba, gutegereza ko ahabwa, kwasama kugeza aho aramizwa "Sipongo" n’ikimenyetso cyo guca bugufi. Yagombaga kumvira kugeza asoje umurimo.
4) Ikimenyetso cy’ubutsinzi. Usomye neza uriya murongo wa 28, usanga ko Yesu yabikoze azi neza ko ageze ku ndunduro y’igikorwa cyo gucungura. " Yesu amenye y’uko noneho byose birangiye".
Icyampa ukumva cyane iri jambo Yesu yavuze ku bwawe!
Ndabakunda! Dr Fidèle MASENGO, Foursquare Gospel Church Kimironko masengof@yahoo.fr


text:
Aha ibyo usoma ni ikigereranyo ariko gishobora isomo rikomeye mu buryo usanzwe wifata urimo gukorera Imana. Ubundi iyo umuntu aje gukorera Imana yitwara bitewe n’icyamuzanye, uko yaje, uburyo yahuyemo na Yesu bushobora kumufasha kugira imyitwarire runaka mu gihe amaze kugera mu nzu y’Imana.
Reka dufatire isomo kuri aba bakurikira:
1. Abana cyangwa Abenegihugu
Baba mu rugo nk’ababa iwabo; bareba ibitagenda neza bakabikosora, baharanira icyateza iwabo imbere, babana n’ababyeyi babo bisanzuye.
Bamenya uko baka ibintu, bamenya uko bitetesha, kandi birinda ikintu cyose cyagayisha iwabo.
Umwana mu rugo ntaca kw’itungo ry’iwabo riziritse, ngo abure kumenya neza ko rifite ubwatsi, rimeze neza. Akenshi umwana iwabo, ntabwirwa icyo agomba gukora kuko aba azi igikenewe.
Aba twabagereranya n’abana b’Imana koko bakijijwe bakunda Imana, ntibazerera , bubaha Se (Imana), bakanamwubahisha, baririnda kuko bafite uburere bahawe. Ni inkoramutima z’Imana.
2. Impunzi
Ni abantu bajya mu bundi bwami kubera ibibazo bafite iwabo, baba bakeneye ubuhungiro. Ni umwana ushobora kugirana ibibazo n’iwabo, akimukira mu rundi rugo. No mu bwami bw’Imana, hari ababujyamo bahungiyeyo ibibazo.
Iyo umuntu ari impunzi, ahoza umutima ku ho yaturutse, ibibazo byaho byarangira agasubirayo. Ntabwo yisanzura, kuko aba atari iwabo. Hari n’uburenganzira atemererwa kuko aba atari iwabo.
Uzasanga hari abantu bamera nk’abaje mu nzu y’Imana kuber aikibazo runaka, cyamara gukemuka ntiwongere kumubona. Bene uyu ashobora no gusubizwa iby’Imana akabivamo. Mu buzima nibwa gikristo ni byiza kubera Imana inkoramutima byaba byagenze neza cyanwa nabi, uhaze cyangwa ushonje.
3. Umukozi
Ajya mu bwami cyangwa mu rugo ajyanywe no gukora, ntabwo aba ari umwana mu rugo.
Icyo akoze cyose, ahita ahembesha. Akora kandi ikintu kuko yacyumvikanye n’umukoresha we; icyo batavuganye ntagikora n’iyo cyaba gikwiye.
Rimwe na rimwe, ntaba yitaye ku iterambere ry’urugo akoramo. Uyu akorera ibihembo gusa, bivuze ko binabuze urugo yaruvamo kuko hta kindi apfana n’uwo akorera ni amaronko iyo abuze arigendera.
4. Imfubyi
Yitwara nk’aho aho aba atari iwabo. Yiyumvisha ko kugira ngo agire icyo ahabwa abanza kugikorera. Urugero: Abana bose bo mu kigero kimwe bakaba baryamye, ariko we akabyuka akajya kuvoma, kuko aba yiyumvisha ko natajyayo, ntacyo ari buhabwe.
Nta mpamvu yo kuba mu ugo rw’Imana nk’imfubyi kandi Imana yarakubyaye ukaba umwana wayo. Hari ibyo tubonera mu rugo rw’Imana wenda twabisabye (twabisengeye), ariko hari n’ibyo Imana ibona ko tubikwiye ikabiduha tutabanje no kubisengera.
Ubu burenganzira bwose n’amahirwe Imana itwemerera dukwiye kuyabyaza umusaruro , ntitwigunge kandi dufite Imana nk’umubyeyi wacu.
Jyenzura nawe, umenye ikiciro uherereyemo mu bwami bw’Imana. Ese ubanye ute n’Imana? Aho iyo uri mu murimo wayo, ntuba ugamije inyungu zawe bwite?
Uzirikane ko abamwemeye bose bakizera izina rye yabahaye ubushobozi bwo kuba bana b’Imana. Yohana1:12


text:
PDP-IMANZI Ihangayikishijwe n'ikibazo cy'abagororwa mu Rwanda.
Ku itariki ya 04/08/2014, Minisitiri w'Intebe Nyakubahwa Murekezi Anastase yatangarije imbere y'Inteko ishinga amategeko gahunda ya Guverinoma muri manda ya kabiri (2010-2017) ya Nyakubahwa Paul Kagame, Perezida wa Repubulika y'u Rwanda.
Muri iyi gahunda yubakiye ku nkingi enye (4) ari zo: Imiyoborere myiza, Ubutabera, Ubukungu n'Imibereho myiza, turagaruka ku nkingi y'Ubutabera dusanga iburamo porogaramu yo gucyemura ikibazo cy'abantu basaga ibihumbi mirongwitanu (50.000) bafungiye mu magereza yacu kuva muri 1994. Tutirengagije ko uburemere bw'uyu mubare w'abagororwa n'imfungwa ushingiye ahanini ku mpamvu za jenoside yayogoje igihugu cyacu muri 1994, dusanga imyaka 20 nyuma ya jenoside, icyo kibazo cyari gikwiye gusuzumwa kuko Abanyarwanda tutagomba guheranwa n'amateka yacu dore ko Leta yemeza ko ubumwe n'ubwiyunge bimaze gushinga imizi mu Rwanda.
Dore muri make isura y'ikibazo:
-Buri mwaka Leta isohora miliyari esheshatu (6.000.000.000) z'amafaranga y'u Rwanda yo gutunga abagororwa n'imfungwa;
-Muri aba bagororwa n'imfungwa harimo benshi babana n'indwara zidakira, abatari bake muri bo bagwa muri gereza, abandi barahumye kubera imirire mibi, abandi imiryango yabo ibasura ibasanga baryamye mu ngobyi;
-Muri aba bagororwa n'imfungwa harimo abasaza n'abakecuru benshi bageze mu kigero cy'imyaka hagati ya mirongo irindwi (70) na mirongo icyenda (90);
-Muri aba bagororwa n'imfungwa harimo benshi bakatiye igihano cyo gufungwa burundu barimo abarangije imyaka 20, bamwe bakaba baremeye icyaha cya jenoside bakagisabira n'imbabazi, abandi bakaba batakemera ndetse bakaba bakomeje gushakisha inzira zo kurenganurwa;
-Komiseri mukuru w'Urwego rw'igihugu rushinzwe amagereza (RCS), General Rwarakabije Paul, aherutse gutangaza ko muri gereza ya Nyanza no muri gereza ya Huye harangwa ubucucike bugeze ku 130%;
-Hari rero n'ikibazo cy'imiryango y'abagororwa n'imfungwa mu by'ukuri isa n'ifunganywe na bo ku bw'inshingano itoroshye iyo miryango ifite yo gukurikiranira hafi ubuzima bwabo.
Aho iki kibazo kibera insobe ni uko bishoboka rwose ko bamwe mu bamaze imyaka 20 muri gereza baba ari abere mu gihe abicanyi nyakuri bidegembya mu mijyi no ku misozi hirya no hino mu gihugu cyacu. Byongeye kandi, abenshi mu bafungiye jenoside mu Rwanda ni abaturage bo muri rubanda rwa giseseka ahanini bagiye bashorwa n'abategetsi mu bikorwa by'ubwicanyi. Mu gihe aba baturage bakomeje kuborera mu magereza, bamwe muri abo bategetsi baburanishijwe n'Urukiko mpuzamahanga rwashyiriweho u Rwanda rufite icyicaro mu mujyi wa Arusha muri Tanzaniya ndetse b'abandi baburanishirijwe mu bindi bihugu by'amahanga bakomeje kudohorerwa bagabanyirizwa ibihano dore ko n'ubusanzwe ibihano bahabwa biri munsi y'ibyo inkiko Gacaca zagiye zitanga mu Rwanda.
Nta muntu ushyira mu gaciro wahakana ko igihugu cyacu cyamunzwe n'ubwironde bushingiye ku bintu binyuranye nk'amoko n'uturere. Ibi byongeye gushimangirwa na Minisitiri w'Intebe Nyakubahwa Murekezi Anastase igihe yasuraga Akarere ka Muhanga mu mwaka ushize aho yari yitabiriye icyumweru cyahariwe ubumwe n'ubwiyunge cyabereye mu murenge wa Kabacuzi mu karere ka Muhanga ku itariki ya 25/11/2013. Nyakubahwa Minisitiri w'Intebe icyo gihe wari Minisitiri w'Abakozi n'Umurimo yasabye imbabazi Abanyarwanda bose kubera ibaruwa yandikiye Leta y'u Rwanda mu mwaka wa 1973 afatanyije n'abanyeshuri biganaga mu gihugu cy'Ububiligi. Muri iyo baruwa basabaga ko umubare w'Abatutsi wagabanuka mu mashuri no mu bucuruzi.
Muri iki gihe havugwa gahunda yo kwimakaza gahunda ya "Ndi Umunyarwanda" mu gihugu cyacu, turasaba dukomeje ko n'ikibazo cy'abagororwa n'imfungwa cyitabwaho kigashakirwa ibisubizo birambye mu nyungu z'igihugu n'abagituye bose. Mu mwaka ushize, Komiseri mukuru w'Urwego rushinzwe amagereza General Paul Rwarakabije yatanze igitekerezo cyo kurekura abagororwa barwaye indwara zidakira n'abageze mu za bukuru.
PDP-IMANZI turasaba Nyakubahwa Perezida wa Repubulika Paul KAGAME na Guverinoma ya Nyakubahwa Minisitiri w'Intebe Murekezi Anastase gusuzumana ubwitonzi n'umutima w'ubuntu n'imbabazi icyo gitekerezo. Turahamagarira kandi imiryango inyuranye iharanira iyubahirizwa ry'uburenganzira bwa Muntu gukurikiranira hafi imibereho itoroshye y'abagororwa n'imfungwa bo mu gihugu cyacu.
Bikorewe i Buruseli, tariki ya 11/12/2014
MUNYAMPETA Jean-Damascène.
Umunyamabanga Mukuru w'ishyaka.


text:
Kugirango ubazwe neza ugomba kuba witeguye. Ibi nibyo ukenera gukora
Hafi y’icyumweru mbere y’ibazwa
Tekereza ku mpamvu ushaka akazi: andika impamvu 3 ushaka unitegure kuzisobanurira umukoresha.
Imenyereze ibazwa:
Saba inshuti yawe cyangwa umuvandimwe mubazanya hagati yanyu harimo gusuhuzanya.
Menya aho ugiye gusaba akazi.
Kora ubushakashatsi kuri company mbere y’uko ubazwa, hamagara ku biro bikuru bakohererze amakuru. Gerageza ubone amakuru ahagije yerekeranywe n’ikigo muri rusange nakazi urimo gusaba by’umwihariko. Ushobora kubona amakuru yose ukeneye ukoreshesheje urubuga rwa internet rw’icyo kigo, cyangwase nogusura aho bakorera kugirango muganire urusheho kumenya ikigo. Mugihe umaze kubona ayomakuru yingenzi, yagufasha kumenya impamvu ki wumva ukeneye ako kazi, umwanya wakoramo neza n’icyo wabamarira baramutse baguhaye akazi. Umaze gusobanukirwa neza n’ibyerekeranye n’ikigo nakazi ushaka, ikorere igeregezwa hamwe n’inshuti cyangwase umuntu w’uryango wawe akubaza nkaho ariwe mukoresha urebe uko wabyifatamo. Ushobora nokureba ibibazo bike byingenzi ushobora nawe kubaza ababaza. Abakoresha bashimishwa cyane iyo uvugana ubuhanga kubigo cyangwase imishinga bayobora. Tegura urugendo rwawe rwo kujya kubazwa kandi ugende kare. Byagufasha kwirinda ibizazane byo munzira. Byaba byiza ugeze aho ubarizwa hasigaye nk’iminota icumi kugirango uruhuke kandi wishyire mumutuzo.
Kumenya uko uzabyitwaramo.
Menya neza aho ugiye gukorera ibazwa uko uzahagera n’umwanya bizagutwara, buri gihe ujye ushyiraho igihe cy’inyongera cyo kuhagera
Umunsi w’ibazwa
Ambara neza. Ikote na karuvati bigaragara neza kubagabo, naho kubagore nabo bakambara ikote n’ijipo bisa. Abagore bakwirinda kwambara utujipo tugufi cyangwase udupantalo tubagaragaza cyane ingingo. Abagabo bagaragara neza bogoshe neza ubwanywa n’imisasti. N’abagore nabo bagatunganya imisatsi yabo kugirango igaragare neza. Rebako inzara zawe zikase neza kandi ko n’umwuka uhumeka umeze neza. wirya utubombo cyangwa utundi tuntu igihe urimo kubazwa. Itwaze copi y’umwirondoro wawe, n’urupapuro hamwe n’ikaramu kubera ko hari igihe byagusaba kugira icyo wandika. Suhuza ababaza kandi geregeza kubareba mumaso. Nibyiza ko wasubiza ibibazo neza kandi ukoresha ururimi ruzwi, atari izi zinzaduka.
Itondere ibikubazwa n’ibyo usubiza: Nibyiza kugaragariza umukoresha ko ukeneye cyane ako kazi kandi ko wizeye ko ufite ubushobozi bwo kugakora.
Subiza neza ibibazo mukuri kandi wirinde gusebanya no kuvuga nabi abahoze ari abakoresha bawe cyangwase akazi kawe. Abakoresha benshi, bagira impungenge kubantu nkabo kuko ari nako bazabavuga igihe bazajya kugashaka ahandi. Baza abashinzwe kukubaza ibibazo bijyanye n’ubushakashatsi wakoze kuri icyo kigo.
Ibuka kubashimira kubw’umwanya bakoresheje baganira nawe noneho ubasezere ubakora mubinza.
Mu ibazwa
Suhuza abantu: intoki zawe zigomba kuba zidasusumira kandi ntizinababaze mu isuhuza.
Ubitegereze: niba wumva utameze neza kubitegereza wareba mu mpanga zabo
Kuvuga neza: nyuma iyibutse kuvuga utuje kandi ukavuga buri jambo neza. Gubiza ikibazo cyose kandi utabeshya, ariko ntiwizimbe mu magambo
Menya ibyaho usaba akazi: wakagombye mu byuvuga kugaragaza ko hari icyo uzi kuri company n’akamaro wayimarira mu byo ikora.
Garagaza ko usa n’ufite inyungu: tega amatwi ibyo umukoresha avuga, iyo utabyitayeho bigaragaza ko utazaba umukozi mwiza
Baza ibibazo; Tega amatwi ibyo bavuga unatekereze ku bibazo ushobora kubaza (kubijyanyae na companyi, akazi n’ibindi).
Niyo mpamvu umukoresha azakubaza niba hari ikibazo ufite ninaho azahera amenya ko wakurikiraga kandi unabifitemo inyungu.
Bashimire kumwanya wabo: barangiza byitegereze wongere unabasuhuze bashimire unababwire ko utegerezanye amatsiko igisubizo cyawe.
Ibazwa rirangiye: Ohereza inyandiko ishimira abakubazaga mbere ya masaha 24 nanone wongera kubashimira kubwumwanya bakoresheje kandi unabashimira ko baguhisemo.
Waba ujya kubazwa cyagwase gutangira akazi gashya, nibyiza ko wambara neza. Ibyo wambaye nicyo kintu cya mbere umukoresha ari burebe, ushobora kuba ubifashe nabi ariko rero nukuri. Abantu bakubonamo icyo uricyo bakurikije imyambarire yawe.
Ibivuzwe haruguru rero nukuri nomugihe ugiye gutangira akazi gashya, abakozi bagenzi bawe bakubonera ku myambarire.
Ibyagufasha kugirango wambare uberwe:
Ku bagabo
Ikote na karuvati, mumabara amwe (bitavangavanze)
Mugihe udafite ikote, ambara ipantalo n’ishati yumweru ifite amaboko maremare ushyireho karuvati mugihe uyifite.
Ambara inkweto ziteye neza umuti.
Karuvati yawe n’umukandara bigomba kuba bijyana.
Reba ko wiyogoshesheje neza, niba ufite ubwanwa nabwo butunganye neza.
Ku bagore
Ikote cyangwase ipantalo ni jipo bisa byaba byiza. Ambara ikweto zijyanye niyo myenda.
Yikwisiga makiyage nyinshi
Yikwitwaza igikapu kinini cyane
Ku bantu muri rusange
Reba ko imisatsi yawe yogoshe neza cyangwa se isokoje neza
Reba ko inzara zawe zintoke zikase neza kadi zitarimwo umwanda
Ushobora kwitera umubavu ariko ntukabye.
Burosa amenyo kandi urebe n’umwuka ukuva mukanwa Atari mubi
Rebako udafite umwuka mubi uturuka ku mubiri wawe
wikwambara amasaro, imikufi myinshi, kubagabo ntibikunze kabagaragarira neza
Ntibagomba kugaragaza amabara bisiga cyangwa ibyo biyandika kumubiri. Cyakora gupfumura amatwi kubagore byo ntakibazo.
Icyitonderwa
Ubona neza ko ntamyambaro ufite yatuma ugaragara neza ku munsi wo kubazwa, hari aho wabona ubufasha nkubwo.
Akazi wakabonye… Niki gigurikira?
Gutangira akazi gashya biragora kandi bikanashimisha icyarimwe. Tugushyiriyeho ibyagufasha kugirango ubashe kunyura neza mubihe nkibyo.
Gerageza kwiga byinshi cyane bishoboka ku mukoresha wawe mushya. Niba ari ikigo cy’ubwubatsi, gerageza umenye ibyo cy’ubaka, niba ari resitora gerageza umenye ubwoko bw’ibiryo bitekwa wifashishije urupapuro biba byanditseho. Muri make, icyo uba ushaka n’ukumenya neza ikigo nambere yuko utangira kugikoramo.
Uzakenera kugira impapuro wuzuza nk’umuntu mushya mukazi, icyo gihe uzakenera kwitwaza ibyangombwa byawe namafoto magufi mu cyumweru cya mbere.
Gerageza kugerera mukazi kugihe, sibyiza gutangira akazi abakuyobora bakabona uraza wakererewe, nabagenzi bawe mu kazi babibona nabi.
Ambara imyenda myiza kandi idakanganye, nkuko wabikoze mugihe cyo kubazwa, komeza ugaragaze isuku ari muburyo bwo gusokoza, guca inzara no kwita k’umubiri wawe muri rusange.
Hura n’abakozi bagenzi bawe kandi ugerageza kugirana nabo ubushuti. Menya amazina y’abakozi bagenzi bawe muburyo bwihuse.
Irinde amakimbirane, ibi bikubiyemo kwirinda kuvuga nabi aho wakoze mbere no kuvuga nabi bagenzi bawe mwakoranye.
witinya kubaza ibibazo, niba mugenzi wawe akeneye kugufasha wibyanga, ahubwo byakire neza. Irinde kuvuga abandi mukazi. Ifashishe neza ibindi bikorwa nyuma yakazi, nibwo buryo bwiza bwo kurushaho kumenyana nabagenzi bawe kandi no kubatinyuka.
Komeza usome ibintu wakora kurushaho kwitwara neza mukazi gashya utangiye.
Soma igitabo gifasha guhugura abakozi bashya mukazi.
Soma igitabo gikubiyemwo amabwiriza y’ikigo
Noneho dore ko wabonye akazi, byaba byiza kugatangira neza. Mugihe hari ibigo bidafite igitabo gikubiyemwo amabwiriza y’ikigo, ibigo byinshi biba bifite iki gitabo. Byaba byiza rero y’uko usoma icyo gitabo dore ko kigufasha kumenya kurushaho ikigo kandi ukanamenya icyo umukoresha wawe agutezeho nawe icyo umutezeho.
Thanks for providing recent updates regarding the concern, I look forward to read more.
incandescent light bulb
I wanted to thank you for this great read!! I definitely enjoying every little bit of it I have you bookmarked to check out new stuff you post.
Read More Here


text:
Biracyashoboka ko Yesu yakwiyereka
‘’Amaze kubabazwa ababonekera ari muzima, atanga ibimenyetso byinshi, agumya kubabonekera mu minsi mirongo ine avuga iby’ubwami bw’Imana.’’ Ibyakozwe n’Intumwa 1:3
‘’Jyewe Yohana mwene so musangiye amakuba n’ubwami n’amakuba biri muri Yesu, nari ku kirwa cyitwa Patimo bampōra ijambo ry’Imana no guhamya kwa Yesu. Ku munsi w’Umwami wacu nari ndi mu Mwuka,... Mubonye ntyo mwikubita imbere nk’upfuye anshyiraho ukuboko kwe…’’Ibyahishuwe 1 : 9-18
Yesu aracyiyerekana ntabwo yahindutse. Nubwo twebwe abantu hari uko twifuza ko Yesu yatwiyereka, ariko we afite umuteguro mwiza w’uko yatwiyereka. Yiyeretse abigishwa be mu minsi 40, ariko na nyuma yakomeje kwiyereka abantu kuko natwe twaramubonye.
Muri Kristo biba bigishoboka ko hari icyo yakora nubwo bikomeye ariko we aracyatangaza ko agifite icyo yakora kuri wowe.
Yohana nawe ku kirwa Patimo yari mu mubabaro ukomeye n’amakuba menshi.
Mu bigaragara rwose byari byarangiye, ariko ku munsi w’Umwami Imana abona Yesu aramwiyeretse. Kujya i Patimo kwa Yohana ntibyumvikana ko hari umumaro byari kutugirira ariko byagize umumaro kuko natwe bidufasha n’uyu munsi.
Yohana yabwiwe byinshi uwo munsi, abwirwa no kubyandikira amatorero kugira ngo bitugirire umumaro.
Aravuga ati i Patimo kujyayo si ubushake bwanjye cyangwa imbabazi z’abantu ahubwo n’amakuba kandi nsangiye n’abandi bizera sijye gusa.
Ati ‘’nubwo nari mu kaga gakomeye gutyo ariko hari umunsi wabayeho, umunsi w’Umwami wacu nari mu Mwuka,’’ inyuma yanjye numva ijwi ry’impanda, uwo munsi ntiyongeye kumva wa mubabaro ahubwo yumva ijwi ryiza rya Yesu, aramubwira ati ‘’witinya Yohana nijye wa mbere n’uw’imperuka bivuga ngo ibiri hagati nabyo byose biri mu bushobozi bw’Imana kandi irabishoboye, ifite imbaraga, ubwenge bwose ndetse n’ibyo abantu bafite ni ibyo iba yabavunguriyeho.
Iramubwira ngo amakuba yawe ndayazi, kandi mfite imfunguzo za kuzimu.
AbisiraYeli nabo bageze ku nyanja itukura babura icyo bakora, imbere ari inyanja, impande ari imisozi, inyuma yabo ari amagare ya Farawo, batangira gutuka Mose bamubwira ko birutwa nuko aba yarabarekeye muri Egiputa.
N’ubwo rwose nta gisubizo bari bafite imbere yabo, Mose yinginze Uwiteka aramutakira, Imana iriyerekana ibaza Mose impamvu ayitakira iramubwira ati ‘’ni iki ufite mu ntoki zawe? Mose asubiza Uwiteka ko afite inkoni, Uwiteka aramubwira ati ngaho yirambure hejuru y’amazi urabona inzira.
Umwanditsi yaravuze ati ‘’nzahagarara ku munara wanjye aho ndindira ntegereze icyo Uwiteka ambwira kandi azansubiza kucyo namuganyiye.’’
Si igihe cy’Abisiraeli gusa, n’uyu munsi Imana iracyiyerekana.
Nubwo nawe uyu munsi wumva andi majwi menshi aguca intege, ariko hari umunsi uzumva ijwi rya Yesu rigutabara.
Nubwo haba ibihe bikomeye Yesu ajya atwiyereka rwose, uko waba umeze kose n’aho waba ugeze hose. Abantu babasha kurebera inyuma bakibwira ko wowe uri mu bihe byiza uguwe neza ariko Imana yo imenya uko umuntu abayeho.
Irabizi uko ugowe, ariko ikakubwira ko nuguma mu mwanya wawe neza izakugarukaho.
Nubwo i Patimo hari ibigoye, ariko naho Yesu ariyo dusabwa kuba mu Mwuka gusa kugira ngo tuhamubone.
Nkuko mu isi hari aho ugera bigasaba ko ukwiye kuba uzwi kugira ngo wakirwe, uko niko no ku Mana dukwiye kubanza kwisuzuma mbere yo gutabaza.
Mbese ubundi turi bande bo kwakirwa nayo atari ugupfa kugenda gusa? Dusabwa kubanza kwitunganya kugira ngo tube tuboneye imbere y’Imana, atari ugushaka gutabarwa nayo gusa nyamara tutaboneye.
Umunsi w’Umwami Imana wo urahari ndetse n’i Patimo yahadusanga ariko nk’uko Yohana atigeze yivovota ariyo niko natwe tudakwiye kwivovotera aho turi kugeragerezwa.
Ibi byabaye ku batubanjirije byabereyeho kugira ngo bitwigishe. Bityo, tukiri mu makuba n’ibyago dukwiye kuba abanyamumaro no ku bandi, turasabwa kwiyubaka kugira ngo twubake n’abandi.
Yohana ari i Patimo, mu bigaragara ntiyakagombye kuba yaragize umumaro ukomeye gutya kuko ntiyari aziko Imana izamusura, ariko akiri mu makuba Yesu yaramwiyeretse aba uw’umumaro kuko Imana yari izi impamvu yo kuhaba kwe.
Twirinde kandi twitonde kuko mu makuba tunyuramo Imana iba ifite umugambi wayo kuri twe n’icyo ishaka kudukoresha.
Ku bigaragara inyuma bitewe n’ibihe turimo hari igihe tubona nta mumaro twagira ariko Yesu we si uko ameze, aba azi icyo azakora kandi gutabarwa kwacu aba agufite mu maboko ye kuko we ntazabura kutwiyereka mu bihe byose ducamo.
I Patimo naho Yesu yahiyeretse Yohana kandi amuhindura uw’umumaro natwe akomeze atwiyereke mu miryango, mu kazi, aho tubona nta byiringiro, mu nzu z’imbohe, ahagaragara nko mu miraba aho hose afite uko yahatwiyerekera.
Twe dusabwa kuba mu mwuka naho umunsi w’Umwami wo urahari kandi azatwiyereka.
Mwese mbifurije ko Yesu yongera kubiyereka!


text:
Imana igushaka ukiri muto ngo igukoreshe
Ubusanzwe mbere yo kwibaza uwo muzabana ukwiye kubanza kwibaza niba hari uwakwemera ko mubana. Hari igihe umuntu aba aho nta gahunda, ubunyangamugayo bumuba kure nawe azi neza ko ingeso ze atari nziza ariko agatangira kwibaza umukobwa cyangwa umuhungu bazabana kandi ugasanga arashaka uw’imico myiza.
Iyi niyo mpamvu mbere yo kwibaza niba uzabona uwo mubana ujyanye n’uko ubyifuza hamwe no gushaka kumenya uko uzatoranya uwo muzabana wabanza ukibaza niba hari uwagutoranya, ukibaza niba hari uwakwemera kubana nawe ukurikije uko wiyizi, ese hari uwakwihanganira ingeso zanjye?
Abanyarwanda baravuze ngo akabando k’iminsi gacibwa kare kakabikwa kure, ushaka rero kugira ngo uzabe umuntu uzabona uwo mubana uzabanza wibaze niba hari umuntu wakwemera ko mubana, ukavuga uti ndi umukobwa cyangwa se ndi umuhungu uwanyamamaza natorwa mu bandi bakobwa cyangwa mu bandi bahungu kubera agaciro mfite mubandi.
Impamvu ituma dukwiye kugira abahungu cyangwa se abakobwa bafite gahunda bagashimwa n’Imana ndetse n’abantu n’uko iyo witegereje usanga haba mu gihugu cyangwa mu itorero urubyiruko rufite uruhare rukomeye mu kuzana impinduka zikomeye kimwe n’uko ruramutse rutubashye Imana rwakwica byinshi, kugira kandi urubyiruko rushimwa bituma habaho icyizere cy’ingo nziza n’imiryango y’ejo hazaza myiza.
Iyo witegereje muri Bibiliya usanga hagaragaramo abantu benshi Imana yagiye ikoresha ibintu bikomeye bakiri urubyiruko.
Dawidi yishe Goliyati akiri umusore ‘’Sawuli asubiza Dawidi ati’’Ntiwashobora gutera uwo mufilisitiya ngo umurwanye, kuko ukiri umusore w’umugenda, kandi we n’umugabo wamenyereye kurwana uhereye mu busore bwe’’ 1Samweli 17:33
Sawuli amaze kubwira Dawidi aya magambo, Dawidi yahise amusubiza ati igihe cyose maze mu ishyamba ndagira intama, idubu n’intare byarazaga ngahangana nabyo, yari yariyubatsemo ubushobozi ashobora guhangana n’ibibazo byose kandi akaba umuntu ushobora gukura abandi mu makuba ntacike intege.
Daniyeli na bagenzi be bari mu gihugu cy’ubunyage I Babuloni, umwami yasabye ko bamutoranyiriza abasore batagira inenge, b’abanyaburanga, b’abahanga mu by’ubwenge bwose, bajijuka mu byo kumenya, b’ingenzuzi batinyuka guhagarara imbere y’Umwami (Daniyeli 1:3-4), aba bose bari bakiri abasore kandi byabahesheje kuba abo kwifuzwa bahindukira abandi umugisha.
Yosefu yagaragaje ko ari uwo kwizerwa mugihe cy’ubusore bwe hanyuma bimuhesha kuba umuntu ukomeye no kwicara kuntebe ikomeye muri Egiputa, Farawo amwegurira igihugu cya Egiputa. (Itangiriro 41:37-40)
Hariho ingero nyinshi z’abantu bakoze ibintu bikomeye bakiri abasore kubera kubaha Imana, yewe na Yesu ubwe igihe cyose yamaze mu isi yari akiri mubo twakwita urubyiruko kuko yabambwe agifite imyaka 33 kandi ibi byose ubona yaragiye yiyubakamo ubushobozi akiri muto.
Ibi byose bigaragaza ko iyo umuntu yiyubatsemo ubushobozi akiri umusore bimuhesha kugirirwa icyizere n’abantu ndetse n’Imana.
Nshuti yanjye usoma aya magambo ukiri umusore ukwiye kwibaza kuri ibi bibazo byose ukamenya ko umuntu kugira ngo yubake izina bimusaba kubyitegura kuva mbere. Umwanya ufata wibaza ngo ninde twabana ukabanza ukihesha agaciro ikindi ukubaha Imana kuko niba hariho izina riramba ni izina wubakiwe na Yo. Ibi iyo bikozwe neza usigara uri umuntu wo kwifuzwa kubera umumaro abantu bagutegerejemo, ukaba ikitegererezo kandi ukaba nta muntu wahinyura ubusore bwawe.
Imana ibahe umugisha!